qundao/data-zh-poetry huggingface dataset:
和晏相公西湖
作者：韓維
朝代：宋

鳴蟬忽以急，夏景晏林塘。
不知何山雨，颯然送微凉。
荷茭忽翻倒，四散飄暗香。
清渠决决流，碧色浸稻秧。
零落墮林實，瑣碎開水芳。
公來必乘晚，散步方徜徉。
簫鼓不從後，筆牘常在旁。
游魚自成族，飛鳥不亂行。
周覽時景佳，郁穆發新章。
何意蓬蓽士，傳貺謬所當。
時方苦炎暵，汗下揮其滂。
三復大雅作，清風肅衣裳。
和晏相公觸事成詠四首·其一
作者：韓維
朝代：宋

梧桐傾鳴鳳，鳴鳳邀高翔。
微蟲縷衆葉，玲瓏秋日光。
本性苟不易，憔悴庸何傷。
和晏相公觸事成詠四首·其三
作者：韓維
朝代：宋

誅茅結園屋，日夕所遊造。
雀來啄其茨，蚓出穴其穾。
中虛尚可托，外此非吾保。
和晏相公觸事成詠四首·其二
作者：韓維
朝代：宋

栟櫚結雙根，皮附若毛氄。
乘秋一剪剝，碧葉始竦竦。
豈識山中木，終年自擁腫。
和晏相公觸事成詠四首·其四
作者：韓維
朝代：宋

種竹患不多，既多亦爲苦。
長根走地脈，凌突敗垣堵。
物情有利害，爲爾執揮斧。
和晏相公雪
作者：韓維
朝代：宋

去年陽氣驕，不雪盡冬序。
今年未開臘，已見六花注。
矜新忽微飄，爭急遂橫騖。
浩蕩天地和，曠爽樓觀曙。
蔽日驚蛾飛，集廱紛鷺翥。
膏潤通大田，光輝借前樹。
縈檐魯縞輕，委庭荆璞聚。
微生窗戶明，巧作樽罍助。
相公謝朝柄，燕處均養素。
上嘉時澤滋，俯樂心賞遇。
南閣罷圖史，西亭回杖屨。
步逕憐缺玉，攀林看墮絮。
長吟寫幽適，高隠動遐慕。
愧非右席才，莫奉梁園賦。
和景仁
作者：韓維
朝代：宋

平池旋漲西山雨，密竹頻驚北戶風。
垂箔屢銷檀炷紫，出門時看杏梢紅。
酒成豈見甘而壞，花在須知色即空。
只怪彫章今日至，不知清醉昨宵同。
和景仁之什
作者：韓維
朝代：宋

美疢隨冰釋，微陽應律生。
嚴風散餘燠，密雪暗深更。
預喜銜杯集，當期策杖行。
知公有新慶，金奏動皇情。
和景仁元夕·其一
作者：韓維
朝代：宋

月上朱樓角，風摇翠篠層。
傳聲迴步輦，滿目爛行燈。
簫鼓千門沸，弓刀萬馬騰。
詩翁懷盛事，眉雪慘霜棱。
和景仁元夕·其二
作者：韓維
朝代：宋

禁戶千通鼓，天街萬點燈。
懷君瑩如玉，驅馬不嫌冰。
樂事看流俗，狂游記舊朋。
回思真夢幻，不待訪林僧。
和景仁同游南園
作者：韓維
朝代：宋

喜公新就好林塘，方駕來遊屬盛陽。
廣厦陰凉迴暑氣，平波炎赫變秋光。
酒中未免分清濁，身外何曾校短長。
地勝人高多樂事，須知洵美是吾鄉。
和景仁同稚卿湖光亭對雪
作者：韓維
朝代：宋

共喜忘懷勢利間，每逢嘉景便開顔。
梅花冒雪輕紅破，湖面先春嫩綠還。
浮蟻濃來當爲釂，冥鴻高舉不須攀。
我慚習氣歡狂在，未及仙翁一紀閑。
和景仁喜晴
作者：韓維
朝代：宋

濃陰開積晦，和氣散餘凄。
碧愛城陰草，紅知花下泥。
啼鷄一聲盡，歸雁數行低。
溪路桃爭發，須防去棹迷。
和景仁寒食
作者：韓維
朝代：宋

韶華已過半，感嘆固多同。
萬室初藏火，千花競笑風。
林光高藹藹，山氣遠葱葱。
灑淚松阡里，傷心白髪翁。
和景仁探春·其一
作者：韓維
朝代：宋

山色青螺髻，清波綠鴨頭。
已欣春事起，那問歲陰流。
玉蟻新浮盎，金鱗恰上鈎。
衰年怯多酌，尤怕范家甌。
和景仁探春·其二
作者：韓維
朝代：宋

才疏非所用，身退此其時。
靜默安虛室，憂虞履薄凘。
景和聞鵲稔，花近候梅知。
杖履從茲數，非公孰與期。
和景仁湖中
作者：韓維
朝代：宋

繁花亂委茵鋪錦，弱柳交垂綠作籠。
竹影入波添舊翠，橋陰橫岸見新紅。
臨觴善謔如平日，落筆佳章有古風。
早乏斯文華國體，更將何術代天工。
和景仁賦才元寄牡丹圖
作者：韓維
朝代：宋

勝事常歸蜀，奇葩又驗今。
仙官裁樣巧，彩筆費工深。
白豈容施粉，紅須陋間金。
不嗟珍賞異，千里見君心。
和景仁除夜
作者：韓維
朝代：宋

六十復過六，逐物何當足。
善惡兩都忘，寧論擇魚肉。
流光速於電，至道明如燭。
孰謂吾廬卑，隨時自凉燠。
和景彝聖俞馬上見槐花
作者：韓維
朝代：宋

天津南望兩涯間，蓊若青雲乍吐山。
花葉相催何日已，塵埃不斷幾人閑。
郎官蕭灑裁詩麗，博士龍鍾嘆鬢班。
我獨無詩亦無嘆，朝驅羸馬暮知還。
和景純栽松·其一
作者：韓維
朝代：宋

芳根出澗底，秀木依牆東。
莫顧一時好，當觀三世空。
和景純栽松·其二
作者：韓維
朝代：宋

論堅莫如松，言脆莫如葱。
堅脆卒同盡，無盡無如翁。
和曼叔
作者：韓維
朝代：宋

官路飄蓬奈別何，塞垣相見此情多。
酒樽重喜爲親壽，華髪猶能繼子歌。
行樹坐思新種色，斷冰應泛晚來波。
紫荆山下游從少，獨把雕章醉後哦。
和曼叔憩永惠院
作者：韓維
朝代：宋

立春月在季，我時如滍皋。
驚風揚紅塵，頗有行役勞。
自駭茲剎勝，願言憩驂鑣。
前對高花繁，後視萬竹交。
虛堂坐閒敞，我轄忘載膏。
聞君戾止日，飛雨正蕭條。
佳景忽在眼，恍如隔晨朝。
一吟竹邊句，清思靄餘飄。
和曼叔昆陽城
作者：韓維
朝代：宋

炎精滅無輝，賊莽伺天業。
帝乘餘運起，一劍無所挾。
皇天相其怒，雷電助震疊。
尋邑百萬師，破碎在俄霎。
開漢中興基，其猶取諸篋。
千載滍水上，行人指遺堞。
威靈久不泯，如與耳目接。
至今古祠上，過者猶惴讋。
荆蕪起寒色，尚想戰血喋。
屋瓦無遺處，秋風卷黄葉。
和曼叔賦斷蓬見別
作者：韓維
朝代：宋

霜蓬飛無根，歲暮隨驚風。
翻翻走寒野，日以去故叢。
譬如遠遊子，飄泊從西東。
一感潁上別，慨嘆發予衷。
和曼叔靈樹相別
作者：韓維
朝代：宋

男兒易爲別，尋尺固可輕。
今日摻子祛，悽惶不自平。
豈其道里遠，要是隔音形。
春風卷行迹，車馬無留征。
回首高陽峰，隠約林間明。
和曾令綽
作者：韓維
朝代：宋

卧病河橋與死濱，還家重喜見芳春。
輔藩行釋綏安重，仁里欣聞締構新。
危堞遍臨雙遠岫，平湖不受一微塵。
知君雅有超然興，香火它年作社人。
和曾令綽買宅貽景仁
作者：韓維
朝代：宋

久治孤學慕軻丘，投老還鄉寡所求。
蓬蓽隨緣安靜默，林泉乘興訪深幽。
高門此地成君志，方駕何時寫我憂。
白首故人知所待，一竿同釣鴨陂頭。
和曾令綽資政西湖見貽
作者：韓維
朝代：宋

虎節嘗三換，琳宮亦再來。
白添新鬢髪，紅識舊亭臺。
酒爲迎寒好，花應趁暖栽。
但愁衰謝意，未到已思迴。
和曾通判招飲後見貽
作者：韓維
朝代：宋

竹際松間構小堂，高眠客榻燕華觴。
每詢濁酒頻加釀，不問餘金幾在囊。
自愧效陶無好語，敢煩凌杜發新章。
慶門又喜親才子，藉藉聲華滿士鄉。
和曾通直
作者：韓維
朝代：宋

誤落塵中四十年，乞歸骸骨喜安全。
廟廊論道徒虛耳，彝鼎銘勛愧缺然。
一視榮枯真若夢，兩忘喧寂始知禪。
金仙秘典容傳玩，似與君家有舊緣。
和朱主簿遊園
作者：韓維
朝代：宋

白首昏昏度歲年，忽聞春至便開顔。
溪頭凍水晴初漲，竹下名園晝不關。
旋得歌辭教妓唱，遠尋梅艷喚人攀。
如今尚有官拘束，解組歸來始是閑。
和朱少府
作者：韓維
朝代：宋

自我還故棲，再見炎與凉。
朝游每含哺，晝坐常焚香。
擷圃得奇艷，俯池鑒清光。
不憂饑所驅，非爲飽則颺。
同里四三人，每過必命觴。
濁醪無孤斟，嘉果有新嘗。
看舞雪翻席，度曲塵飛梁。
桑榆儻徘徊，此樂未渠央。
行止固有命，貴棄乃其常。
與君酣且歌，幸世方歡康。
和朱簿對雪
作者：韓維
朝代：宋

公堂寂無事，默坐擁重裘。
餘霰竹上集，寒風日颼颼。
哀鴻不停征，好鳥鳴相求。
君能於此時，爲我發新謳。
上言有年慶，幸免刺史憂。
下言美光景，宜以歡燕酬。
名園抱城角，亭觀俯清溝。
松桂有佳色，芳梅朱白稠。
晨昏儻霽止，當復從君游。
和李大鄰幾聖俞及予見過小飲
作者：韓維
朝代：宋

朝朝騎馬出，請道所從何。
所從親且舊，恩義固匪它。
京都衆權豪，門戶高軻峨。
苟無勢利求，安事徒奔波。
不如過親舊，雖數無嫌訶。
君家庭館閑，遠在城北阿。
惟吾二三友，暇日一來過。
解鞭不肯去，得酒亦已歌。
况逢春陽始，風力漸柔和。
浮膏動郊壤，芳萌綴林柯。
良辰遊不處，爲樂戒蹉跎。
爛醉窮吾年，十日詎足多。
和杜七學士見寄
作者：韓維
朝代：宋

謀猷久恨辜明主，骸骨終蒙賜老臣。
絕口敢論當世事，放懷重老故園春。
閑尋物外忘言客，喜遇杯中得趣人。
能作新詩仍寄我，知君心不在埃塵。
和杜孝錫展江亭三首·其一
作者：韓維
朝代：宋

斜日低雲動水光，偶尋佳處閱群芳。
城闉不隔和風度，吹過千花百草香。
和杜孝錫展江亭三首·其三
作者：韓維
朝代：宋

世情未免歌紅粉，道韵無妨寄白雲。
歸路看花應更好，林間明月涌金杯。
和杜孝錫展江亭三首·其二
作者：韓維
朝代：宋

驚鷺飛鳴避畫橈，遊人笑語過朱橋。
賈家園裏花應謝，綠遍牆頭野杏梢。
和樂道
作者：韓維
朝代：宋

紅旆重來鎮故鄉，吏民歡喜拂牙床。
忽頒優渥垂天詔，仍許衰殘守郡章。
自笑木鷄猶獨立，人嗟竹馬漫相將。
君皇念舊恩非淺，南北圭符各一方。
和歐陽內翰內直對月見寄
作者：韓維
朝代：宋

新銜佳命上金鑾，遞直連初寢未安。
霜氣稍依羅幕重，月華先近玉堂寒。
詔函裁罷騫靈鳳，詩句書成舞瑞鸞。
學省地閒清賞隔，懷賢空向斗杓看。
和永叔內直晨出馬上口占
作者：韓維
朝代：宋

天門朝日照崔嵬，車騎雍容下禁臺。
清景每將詩思遣，高情不爲寵名回。
山林豈要須長往，軒冕當知是儻來。
欲與明公論出處，會乘飛雪旁金罍。
和永叔小飲懷同州江十學士
作者：韓維
朝代：宋

翰林文章伯，好古名一世。
家無金璧儲，所寶書與器。
北堂冬日明，有朋聯騎至。
新樽布几案，二鼎屹先置。
大鼎葛所銘，小鼎澤而粹。
坐恐至神物，光怪發非次。
群賢刻金石，墨本來四裔。
紛穰罷卷軸，指擿辨分隸。
其中石贊藏，家法非一二。
精莊與飄逸，兩自有餘意。
興來輒長歌，歡至遂沉醉。
顔饑足簞瓢，韓飲尚文字。
乃知內可樂，不必鐘鼓貴。
溫溫江馮翊，茲理久所詣。
賦詩多雅言，嗜酒見淳氣。
歲晏不在席，使我長嘆喟。
和永叔從駕謁景靈宮
作者：韓維
朝代：宋

馳道塵清生紫烟，帝臨原廟拜衣冠。
日華先向金輿動，霜氣猶通玉仗寒。
後騎綿裘明粲粲，侍臣瑶佩響珊珊。
一聞佳句歌熙盛，不減都人夾路觀。
和永叔思滁州幽谷
作者：韓維
朝代：宋

滁陽山水翳荒榛，公爲開治物物新。
自作嘉名遍華牓，連題秀句入青岷。
泉聲尚記巖寒夜，花思偏憐谷暖春。
絕境坐馳高興動，安能碌碌久風塵。
和永叔病中寄諸君子
作者：韓維
朝代：宋

幾日東風獨掩門，忽傳佳咏感芳辰。
應緣高位須憂國，未必多情便負春。
過眼只看花艷疾，驚心初見草芽新。
狂吟爛醉無拘束，始信光陰屬散人。
和永叔言懷
作者：韓維
朝代：宋

弱歲抱衰病，掩關卧園廬。
端居寡人事，永日惟對書。
得花輒手植，生草每自鋤。
最憐脩竹姿，擢幹青玉如。
添栽歲歲廣，翠色滿窗疏。
起坐一堂內，樂此不願餘。
偶來從吏役，幽事日以疏。
出門何所見，擾擾塵中車。
素懷就湮沒，有恨不可攄。
尚念祿仕微，欲返復躊躇。
高賢侍天陛，文章冠嚴徐。
迹雖臺省遊，志慕江湖漁。
鳳皇覽輝下，阿閣正其居。
顧惟蒿艾翮，分甘侶田鴽。
因詩益自警，庶不忘厥初。
和永叔雪
作者：韓維
朝代：宋

二十年來野逸身，懶能奔走傍埃塵。
偶逢閭里閑游伴，同過叢林燕坐人。
世事糾紛寧有盡，勞生蕭散不妨頻。
晴陽緩轡殊多適，它日重來訪道真。
和永叔雪
作者：韓維
朝代：宋

浴鳳池邊雪舞風，題詩高揖杜陵翁。
懷人共惜車音斷，對酒須論盞底空。
授簡久虛梁苑候，引舟誰過剡溪中。
今朝白雪聞君咏，千載風流未覺窮。
和江十浮光隠者
作者：韓維
朝代：宋

我本巖壑性，落身名利場。
譬如籠中鳥，飛舉意不忘。
常恨此世人，與古不相方。
爭名塞朝市，養志空巖房。
近聞二三子，卜築淮山旁。
松柏手自種，夏陰鬰蒼蒼。
晨釣淮上石，暮返林中堂。
琴樽自爲樂，過是皆秕糠。
乃知天下士，未易一概量。
好事江夫子，慕之著辭章。
名落塵土間，清風何激揚。
安知後來者，不及董與黄。
和沖公上人
作者：韓維
朝代：宋

遠色分諸島，清光湛一陂。
鳥行排夕照，竹影亂風漪。
道體煩摩撮，禪心絕占窺。
由來輸范老，佛法不曾知。
和沖卿晚秋過金明池
作者：韓維
朝代：宋

聞君西郊行，正值秋風晚。
清霜卷枯荷，碧玉瑩池面。
浮空結脩梁，涌波抗華殿。
雲烟渺凈色，覽望一蕭散。
緬思暮春際，都人盛嬉燕。
連帷錯繡綺，方車騖金鈿。
填填鼓鐘響，耳目厭譁眩。
乃令塵囂辭，而有清曠戀。
達人冥至理，喧寂無異觀。
偶然秉化往，何適非汗漫。
吾知禦寇游，所樂在觀變。
和沖老雪頌
作者：韓維
朝代：宋

揉絮瓊飛曉尚飄，平吞六合蔽層霄。
從來不打禾山鼓，且向樽前看綠腰。
和玉汝弟感秋偶書
作者：韓維
朝代：宋

園林雨餘清，碧色遍秋草。
露葉委閑階，風荷亂幽沼。
晨昏爽氣嘉，吾意欲輕矯。
古來達道者，冥冥獨見曉。
四序雖代換，一物未嘗老。
况茲浮幼質，終非智人保。
唯有至真界，日日無非好。
豈同世俗情，妄計遲與早。
矢詩勿庸多，萬事一能了。
和玉汝弟甘雨應祈
作者：韓維
朝代：宋

后稷明農佐有媯，耻令世有一夫饑。
勤民事業能如古，閔雨精誠必應時。
頓覺微凉生水際，尚思餘潤浹天涯。
恤人自享宜君福，小疾何須更祝釐。
和玉汝贈收上人
作者：韓維
朝代：宋

道得都來是八成，聖無功用已非靈。
憑君諦視丹霞路，依舊雲山點點青。
和王昭君
作者：韓維
朝代：宋

漢宮姝麗地，華觀連珍臺。
娥眉三千人，皆自良家來。
昭君乃獨出，負色羞自媒。
一爲丹青誤，白雪成緇埃。
結歡萬里外，不得少徘徊。
車馬悵不前，觀者爲悲摧。
空令琵琶曲，千載傳餘哀。
物生美惡混，天意未易回。
蘭茝苟不珍，且願生蒿萊。
和王詹叔寄彭年四首·其一
作者：韓維
朝代：宋

紛紛聲裏滿埃塵，一聽除書耳目新。
清世未能忘薄祿，官曹猶得作閑人。
和王詹叔寄彭年四首·其三
作者：韓維
朝代：宋

層樓飛觀壓溪流，縹緲當從海上求。
病間體輕塵慮靜，好追仙子御風游。
和王詹叔寄彭年四首·其二
作者：韓維
朝代：宋

斷瓢疏罟入提携，濁酒徐傾鱠縷肥。
雨後碧山來爽氣，松間明月尚清輝。
和王詹叔寄彭年四首·其四
作者：韓維
朝代：宋

一曲清琴滿架書，萬鍾于我亦分銖。
他年欲作林泉計，爲問山前有地無。
和王都尉
作者：韓維
朝代：宋

乘槎天上客，脫帽酒中仙。
談笑非俗韵，歡欣忘我年。
浩歌輕白雪，密意得青蓮。
詩就西樓月，留爲好事傳。
和盈祖中散見寄
作者：韓維
朝代：宋

朝言民事兩無裨，謝病還家獨掩扉。
散髪時從溪叟樂，荷鋤仍逐野農歸。
山當樓檻千螺髻，柳繞湖波萬羽旂。
鵰鷃逍遥各天分，搶榆何意著雲飛。
和聖俞喜雪
作者：韓維
朝代：宋

窮冬不雪天子憂，既禱乃降惟神休。
人間半夜天地白，靈澤一灑萬彙周。
乃知天人相響影，自古王者重修省。
登賢黜邪朝序清，鋤奸戮妖海波靜。
群公不勞歲奔走，四時不干雨暘正。
和聖俞天津橋聞歌
作者：韓維
朝代：宋

飛雪朝來霽，朱樓月下過。
絕雲看麗構，裂玉墮清歌。
醉燭輕摇箔，游鞍不動珂。
回頭少年樂，慘淡一悲哦。
和聖俞聞景純吹笛妓病愈
作者：韓維
朝代：宋

刁侯好事聞當年，至今風韵獨依然。
歸來不作留滯嘆，能出窈窕夸樽前。
前時賓客會清夜，橫笛裂玉吹孤圜。
新聲妙逐柔指變，餘響欻與高雲連。
悲風蕭瑟四座聳，清笑自足遺拘攣。
近聞有疾勿藥喜，主人欲飲期數賢。
氣羸曲節宜少緩，體軟舞態當益妍。
人生行樂不可後，幸及華月秋娟娟。
和聖俞逢羊
作者：韓維
朝代：宋

雉以媒就獲，鹿以由見羈。
物情非本然，實自巧者爲。
惟人莫或使，勢利中奪移。
朝游固金石，暮變險阱機。
世路有如此，君無獨羊悲。
和聖俞遊梁王吹臺有感
作者：韓維
朝代：宋

高臺壓萬井，四絕埃與氛。
上有金僊廬，凌虛結楣棼。
嘗聞登其巔，直視太行雲。
壯觀良跂予，夙駕慚後君。
况當朱炎月，烈風來朝曛。
泛瀲白正醴，飄颻輕練裙。
想像簫鼓處，寥寥如有聞。
一寫沈鬰憂，懷古何足云。
和聖俞食笋
作者：韓維
朝代：宋

犀皮包玉束作斤，有餽爲子盤中珍。
愛之不欲食客衆，夜密置酒呼其鄰。
作詩盈紙頗瓌怪，胄出恐是龍之真。
流涎溢吻極稱詫，兩都無芹吳無蓴。
念我故園事栽插，獨於此物尤勤勤。
春芽怒迸地皮裂，採掇入撰無虛晨。
獨留晚出補林罅，幾日不見長過人。
新梢秀葉動清景，蔭藉往往鋪吾茵。
而今安得復致此，腹飽藜莧身埃塵。
和聖俞飲廷老家晚又飲原甫家
作者：韓維
朝代：宋

人生天地間，常爲外物驅。
自非無心者，不能忘所趨。
所趨既若一，莫如飲酒娛。
飲酒既復醉，萬事皆分銖。
醉心兀無思，安問賢與愚。
醉目浩無睹，安識嬙與嫫。
是非兩棄絕，幸免禍患俱。
况吾二三友，襟抱達者徒。
所營既同方，所處又比閭。
惟吾廷老生，宛在城北隅。
北隅雖云遠，跨馬亦須臾。
季冬陰氣凝，風力利石砮。
從今雪花落，徑往不待呼。
和聖俞飲會之作
作者：韓維
朝代：宋

幕府多俊良，乘間得邀命。
陳觴四座合，清笑發高興。
冰梨走咸黽，霜橘薦穰鄧。
肴羞愧無珍，粗竭我家稱。
禮酬嫌已拘，戲罰甘太橫。
詩誦唐人爲，議法漢儒正。
新嘲時巧發，詭令或孤迸。
聊矜一時快，豈校負與勝。
行傷昆弟別，且樂賓友盛。
但願會合頻，醉日敢辭併。
和聖俞鬥山鵲
作者：韓維
朝代：宋

稟此分鬥姿，用舍在所激。
翻跳巧相中，一敗軀命擲。
晨鷄鳴不渝，霜隼時乃擊。
既無一二效，豈不愧肉食。
和胡公謹遊李寺丞北園
作者：韓維
朝代：宋

春郊不數到，俯仰恨流景。
李侯有嘉招，滯念茲一騁。
名園带喬樹，亭榭散清影。
解我塵中衣，觴行日舒永。
花團錦纈明，竹竦摇碧靜。
從容方罫間，萬事不關省。
善謔寧類鄱，高歌或如郢。
行遵水曲幽，望出林梢迥。
興來非外奬，理愜有真領。
薄莫聯歸鞍，清風吹不醒。
和詹叔遊廬山見寄
作者：韓維
朝代：宋

香爐峰色壓群山，仰眺頻欹使者冠。
江面烟波摇紫翠，佛宮金碧照晴寒。
密藏幽谷梅千樹，散走鳴泉竹萬竿。
今日頓驚塵慮盡，一章佳句雪中看。
和謝主簿游西湖
作者：韓維
朝代：宋

雲陰開剝日光穿，和氣隨風近酒船。
湖面波清渾見底，樓頭山碧自生烟。
興長不忍回孤棹，歌懶才能逐緩弦。
因子樽前話歸計，醉魂先到峴山邊。
和象之北軒書事
作者：韓維
朝代：宋

舍北多嘉樹，重陰及四鄰。
清風常滿竹，好鳥不驚人。
圖史無它物，謳吟佚此身。
應容千里客，一醉倒冠巾。
和象之同孔寧極遊石橋且簡寧極
作者：韓維
朝代：宋

春風杖藜客，同到石橋邊。
引袖披雲木，携樽俯澗泉。
巖花聊採摘，野器不雕鎸。
俯仰元和內，熙恬太古前。
草心柔可綰，蒲葉密于編。
澗麀來窺坐，沙鷗不改眠。
濛濛桃李雨，冪冪薜蘿烟。
舞類雩祠日，吟非楚澤年。
魚跳聞急管，鳥語似幺弦。
紫翠羞薇蕨，清香襲蕙荃。
亂流時揭厲，微逕巧縈穿。
德義心誠服，山林性所便。
敢令然諾負，直以事爲牽。
圯下履終跪，溱邊裳且褰。
春醪可益釀，况有帛戔戔。
和象之河上見懷之作
作者：韓維
朝代：宋

一昨芳郊祖畫輪，索居南北對殘春。
忽傳河上相望意，未覺庵中獨處人。
幾有高懷投紱冕，尚緣微祿走風塵。
世間萬事徒勞耳，清潁歸來理釣綸。
和象之雨中見寄
作者：韓維
朝代：宋

沉陰子所嘆，幽事我爲樂。
雨沼散圓荷，風蛙亂靈葯。
清凉體自正，虛靜道所托。
誰識此中心，一樽成獨酌。
和貢甫
作者：韓維
朝代：宋

十年燈翳視浮榮，兀坐翛然槁木形。
別後情懷非往日，老來光景似流星。
厚恩未報心徒赤，多病何從髪復青。
一覽彫章思舊好，忽如醒病得初酲。
和述古河陽感懷之作
作者：韓維
朝代：宋

大河雄勝昔常遊，擁節題詩爲少留。
我亦華顛無用者，碧嵩清潁是歸頭。
和邵學士留題府署東堂有不及花時之嘆次韵·其一
作者：韓維
朝代：宋

翹材曾驗太常車，壁上新留醉墨斜。
一覽雕章私自喜，遠來猶得及殘花。
和邵學士留題府署東堂有不及花時之嘆次韵·其二
作者：韓維
朝代：宋

君逢煙葉才抽日，我值風葩欲謝辰。
稱意人生無十九，要須爛醉洛陽春。
和邵興宗再還館
作者：韓維
朝代：宋

莫嗟華髪尚蓬瀛，自古儒生半滯榮。
學似楊雄老天祿，才如嚴助厭承明。
一簞聊喜安吾道，幾騎當知達此生。
聞說東郊可携手，能來從我並鞍行。
和鄰幾前歲同濟川原甫賞閣後杏花今茲對之有懷二君
作者：韓維
朝代：宋

春風幾日到蓬萊，仙伯初驚杏蕊開。
繞樹獨聽清夜漏，懷人空對昔年杯。
坐憐珍賞同心隔，愁見新芳入眼來。
欲折繁枝有所贈，九重丹禁照瑶魁。
和鄰幾社日
作者：韓維
朝代：宋

春陽□□□，□□□□□。
□□□流光，連坐嘆故園。
遊□□□□，□□□□□。
擊鼓會鄉人，莫觴爲曰□。
□□□□□，□□割肉歸。
獨我恨不與，京塵空□□。
□□□時驚，先入舊廬飛。
和鄰幾館宿觀伯鎮題壁有作
作者：韓維
朝代：宋

城南飲騎散，君赴蓬山廬。
禁門肅清夜，飛閣何渠渠。
深沉漏下始，蕭颯雨氣餘。
俯仰河漢明，高情邈沖虛。
獨懷同舍郎，被命分左魚。
得州東南勝，繞郭生芙蕖。
苦嗟已留滯，三歲紛塵裾。
人生固不一，理亦相乘除。
或彼有所近，或此亦以疏。
馮唐匿郎署，白首常晏如。
方朔雖金門，避世等樵漁。
古來守道者，期不忘厥初。
但願飲酒間，時讀古人書。
哀傳馬
作者：韓維
朝代：宋

喧呼國西門，驛使通萬里。
十亭傳一馬，日夜不得止。
枯腸嗛芻豆，瘦骨繫轡箠。
力盡求未息，忽已仆泥滓。
死者既不補，存者行復爾。
聞古至治世，微物均福祉。
不壅王澤流，其先在官理。
國家富郡邑，一板萬生齒。
付與有失宜，得無馬之似。
投鞍坐太息，春爲悲風起。
哭曾令綽三首·其一
作者：韓維
朝代：宋

密勿論兵地，光華問俗車。
嘉謀盡戎幕，惠澤浹民閭。
語道多忘己，言詩屢起予。
去思何以慰，遺像儼精廬。
哭曾令綽三首·其三
作者：韓維
朝代：宋

飾館延歸馭，維舟結勝遊。
黄花頻採掇，白髪共淹留。
預約歸田計，仍懷許國憂。
斯言兩不遂，慟哭竟何尤。
哭曾令綽三首·其二
作者：韓維
朝代：宋

典麗文章雅正躬，高才又出相門中。
廟堂帝識精忠議，蕃服民歌愷悌風。
一息不還成昨夢，六情都盡見真空。
平時共說無生和，生死如今異與同。
哭蘇子美三首·其一
作者：韓維
朝代：宋

未起蛟龍卧，俄纏鵩鳥悲。
寢門號故友，繐帳哭孤兒。
業履歸輿議，銘文愧絕辭。
滄浪亭下路，長負故人期。
哭蘇子美三首·其三
作者：韓維
朝代：宋

才大終爲累，冤深豈復論。
幾年流落恨，千里寂寥魂。
功業初懷負，風流秀句存。
英靈邈無所，灑淚望閶門。
哭蘇子美三首·其二
作者：韓維
朝代：宋

魄動書流愴，誠通夢告悲。
人生要有盡，君沒竟何施。
白日空塵几，春風自酒卮。
旅魂歸未得，藁葬近要離。
喜吳沖卿重過許昌
作者：韓維
朝代：宋

前君廣文直，共宿官舍冷。
携觴慰羈旅，鳴弦破愁靜。
竹陰月娟娟，樓角星炳炳。
是時冬夕長，諧笑得馳騁。
爾來還故棲，樂事成引領。
君方志遠擊，我固分幽屏。
趨舍既云異，會合安可幸。
不謂旬浹間，所得亦以併。
清笑煩滯闋，高談謬疑正。
琅琅別後篇，鏗若御笙磬。
索居久其職，此適固爲橫。
一感朋盍難，舉酒良自慶。
喜雪呈安觀文謝惠酒
作者：韓維
朝代：宋

雪花盈尺覆春田，太守勤民慶有年。
介任袁安從放卧，寒矜枚叟不加延。
桃根度曲今何在，柳絮裁詩久未傳。
內集豈宜虛舊貺，爲公舉白抹朱弦。
嘉樹
作者：韓維
朝代：宋

殘芳不入眼，愛此嘉樹秀。
青雲重欲垂，翠幄遠相鬥。
輕凉迎早夏，繁影亂清晝。
茲日更徘徊，聊携一樽酒。
因題象罔亭榜呈太素
作者：韓維
朝代：宋

一顆圓明不欠虧，胡來胡現大鈞知。
如今象罔渾無用，榜樣從教作世師。
圉城視囿
作者：韓維
朝代：宋

下馬步榛薈，弔古高陽門。
鳴蜩亂深樾，蔓草被頹垣。
席陰得佳木，解带休我煩。
二年官儒館，始嘆吏役喧。
學圃蹈孔戒，征利服軻言。
黽勉職事間，大懼失所存。
秋風熟梨棗，令人思故園。
坐中呈寧極
作者：韓維
朝代：宋

歸馬繫庭柏，張燈開酒樽。
留連遥夜飲，款曲故人言。
清笑非無適，長歌未覺喧。
它時相望意，雪屋倚雲根。
城西二首·其一
作者：韓維
朝代：宋

繡鞅金羈十里塵，共傳恩詔樂芳辰。
千重翠木開珍圃，百尺朱樓壓寶津。
御麥初長遮雊雉，宮花未識駭遊人。
自憐窮僻看山眼，來對天池禁籞春。
城西二首·其二
作者：韓維
朝代：宋

西城馳道直如弦，百頃晴波御柳邊。
韶樂鏗轟羅帳殿，春旗偃蹇近樓船。
曲江未賜唐家燕，靈沼空思鎬邑篇。
幾日金輿下閶闔，魚龍奇戲出中淵。
城西書事五首·其一
作者：韓維
朝代：宋

蔬畦繞茅屋，林下轆轤遲。
霜蔓已除架，風飄空挂籬。
城西書事五首·其三
作者：韓維
朝代：宋

犬吠村墟改，人移井臼空。
誰家收栗罷，林脚有遺蓬。
城西書事五首·其二
作者：韓維
朝代：宋

朱果繁霜後，甘甜半自零。
忽驚林色曙，零落見殘星。
城西書事五首·其五
作者：韓維
朝代：宋

野竹蒙荒塹，寒花亂廢墟。
秋郊足幽事，直欲带經鋤。
城西書事五首·其四
作者：韓維
朝代：宋

松陰不可憩，冷冽恐飛霜。
時有高風過，乾花落石床。
堯夫垂示佳駕輒次二韵爲謝
作者：韓維
朝代：宋

橫笛能爲水龍響，清歌不放綵雲飛。
知君未盡杯中興，故折紅芳贈醉歸。
夏日覽物思古人三首·嵇康
作者：韓維
朝代：宋

翛然柳下鍛，豈不遺世喧。
一忤貴公子，鳴弦竟誰冤。
性烈才且雋，有味孫登言。
夏日覽物思古人三首·張仲蔚
作者：韓維
朝代：宋

棄置當世事，覃思天官書。
蓬蒿長沒人，寂寞守園廬。
軒冕非所慕，賦詩常晏如。
夏日覽物思古人三首·陶潛
作者：韓維
朝代：宋

衆鳥依嘉樹，想像先生居。
日哦高簡篇，濁酒自爲娛。
世事不挂口，方且愛吾廬。
夜坐有懷黎君
作者：韓維
朝代：宋

霜風動脩竹，寒月照廣庭。
此夕南堂客，得無羈旅情。
束書萬里外，徒步游上京。
豈憚行役勞，所期功與名。
高文日以麗，經義素所明。
顧我頑鈍姿，無以延英聲。
銜哀謝時好，守拙伏茅衡。
佇君取高第，光華慰友生。
夜泊湖上
作者：韓維
朝代：宋

春風淡無力，池色晚更靜。
人歸簫鼓歇，月出樓觀迥。
驚鷗啄浮星，遊鯉下明鏡。
誰當拏畫船，徹夕縱孤泳。
太傅李康靖公挽歌三首·其一
作者：韓維
朝代：宋

秉哲歸元老，宣忠輔至平。
四蕃流惠愛，三事頼謨明。
國予哀榮備，人推壽寵并。
紀言惇史在，猶足庇蒼生。
太傅李康靖公挽歌三首·其三
作者：韓維
朝代：宋

烜赫三台責，優游二品終。
幹時身有盡，報國意無窮。
事業傳青史，英靈峻紫嵩。
輀車隔攀慟，悲淚灑秋風。
太傅李康靖公挽歌三首·其二
作者：韓維
朝代：宋

知止冠早挂，娛閑金屢揮。
緒言猶在聽，英魄遽何歸。
去國簫笳遠，迎風旌旐飛。
邦人慰懷慕，餘慶在緇衣。
太后閣六首·其三
作者：韓維
朝代：宋

平曉開朱戶，輕寒御練衣。
宮童移鈿扇，慶壽早朝歸。
太后閣六首·其五
作者：韓維
朝代：宋

綵仗朝來散玉京，綺窗新網結初晴。
靜呼宮女教調曲，閑引皇孫看學行。
太后閤春帖子·其一
作者：韓維
朝代：宋

正閫成王化，開宮奉母儀。
身當四海養，壽祝萬年期。
太后閤春帖子·其二
作者：韓維
朝代：宋

玉律生陽早，金鋪上日遲。
枝間雙鵲語，應是報春祺。
太皇太后挽歌二首·其一
作者：韓維
朝代：宋

沙麓開祥兆，河洲邁德風。
壯猷咨故老，柔道息諸戎。
在己儀常損，於民惠少豐。
誰持太史筆，善述九年功。
太皇太后挽歌二首·其二
作者：韓維
朝代：宋

雲路回仙仗，簾帷閟玉音。
詒孫爲後法，復辟是初心。
教被宮庭肅，恩沾海宇深。
常叨侍文陛，白首淚盈襟。
太皇太后閣六首·其一
作者：韓維
朝代：宋

位歷三朝重，風行四海深。
坐將仁厚意，潛助發生心。
太皇太后閣六首·其五
作者：韓維
朝代：宋

長樂鐘殘寶殿開，鳴梢移仗問安來。
欲知純孝通天地，和氣氤氳繞御杯。
太皇太后閣六首·其六
作者：韓維
朝代：宋

殘冰未放溝聲滑，小雨頻催柳色新。
晝漏漸長無一事，坐披黄老味天真。
太皇太后閤春帖子·其一
作者：韓維
朝代：宋

鏤成寶字題宮戶，剪出名花趁御筵。
人世不知春色早，忽驚歌吹下中天。
太皇太后閤春帖子·其三
作者：韓維
朝代：宋

視膳回天仗，含飴樂聖辰。
定應彤管筆，書美繫王春。
太皇太后閤春帖子·其二
作者：韓維
朝代：宋

銅霤消殘凍，朱樓拂早霞。
傳聲回步輦，來賞小桃花。
太皇太后閤春帖子·其六
作者：韓維
朝代：宋

九奏清新稱玉斝，八珍和旨奉蘭羞。
須知天子娛親意，不爲乘春事燕游。
太皇太后閤春帖子·其四
作者：韓維
朝代：宋

金花鏤勝隨春燕，綵仗縈絲逐土牛。
迎得韶華入中禁，和風次第遍神州。
太素雪中惠小桃
作者：韓維
朝代：宋

細雪繁飄遠近來，三冬佳氣一朝回。
莫嫌天上瓊花晚，元待人間粉艷開。
夫人閣四首·其一
作者：韓維
朝代：宋

臘雪餘香徑，朝暉上綺甍。
翠生蘭蕙色，和入管弦聲。
夫人閣四首·其三
作者：韓維
朝代：宋

薄暖正當挑菜日，輕陰漸變養花天。
君王勤政稀游幸，院院相過理管弦。
夫人閣四首·其四
作者：韓維
朝代：宋

宮娃拂曉已催班，拜謝春幡列御前。
不待東風報花信，紅酥綵縷鬥芳妍。
夫人閤春帖子·其二
作者：韓維
朝代：宋

重錦褰粧幕，輕羅換舞衣。
釵頭雙燕子，先向社前飛。
失調名
作者：韓維
朝代：宋

兄弟對舉杯。
奉同中道鎖宿南宮思寶奎殿前花樹子
作者：韓維
朝代：宋

曾見芳春二月時，弱枝繁萼動輝輝。
難忘絕艷驚心麗，重惜良遊與意違。
好事幾人能載酒，感時今日爲霑衣。
南宮老樹無妍思，坐想東風絳雪飛。
奉同原甫度支廳壁許道寧畫松
作者：韓維
朝代：宋

長松盤青冥，鬰與窗戶對。
許翁寫生意，獨得毫墨外。
年侵日昏剝，拂拭自君輩。
得非神物守，以待真賞會。
翛然簿書暇，恍若巖壑內。
舉手捫紫烟，側耳聽清籟。
蒼林與老石，野性舊所愛。
一從官都邑，茲遊頗乖背。
慰此寤寐懷，典刑亦足頼。
幸當掃塵壁，促駕我其邁。
奉同原甫槐陰行
作者：韓維
朝代：宋

天門觀闕雙凌霞，下有馳道開平沙。
高槐左右覆朱梐，綠陰翠氣相蒙遮。
朝回亙雲下寶騎，游散掣電奔香車。
我慚太學官况冷，旦暮出此驅疲騧。
清風吹冷南就局，炎日轉景東還家。
昏然百事不知省，空復春葉零秋華。
奉同原甫賦澄心堂紙
作者：韓維
朝代：宋

江南國土未破前，澄心名紙世已傳。
高堂久傾不復見，誰謂此物猶依然。
當時萬杵搗雲葉，鋪出几案滑且堅。
剡溪藤骨不足數，蜀江玉屑誰復憐。
君臣嬉燕盛文采，駢章麗曲鬥巧儇。
一朝零落隨散地，中原篋笥生光鮮。
君安得此尚百幅，題以大句先群賢。
群賢落筆富精麗，瓊琚寶玦相鈎聯。
嗟予材力豈當敵，雖欲强賦何能妍。
耽獨玩物古所戒，崇尚浮藻政豈先。
江南可哀紙可惜，後有觀者存吾篇。
奉同原甫鄆州樂郊
作者：韓維
朝代：宋

詩人歌樂郊，以政不以遊。
太守名是地，豈非爲民謀。
下車布條教，惠愛春風柔。
丹筆平枉訟，赭衣息奸偷。
政和歲亦豐，閭里舞且謳。
及我閑暇時，駕言此淹留。
雜花艷暄朝，翠竹鮮霜秋。
有臺下觀漁，有堂前抗侯。
觴斝既紛錯，管鼓亦喧啾。
都人從公來，小大畢休休。
施設苟異此，且爲民所仇。
臺高池益深，不若墟與丘。
賢而後能樂，軻言良有由。
聊書太守意，庶幾來者求。
奉同景仁九日宴相公新堂
作者：韓維
朝代：宋

高堂突兀里人驚，丞相規模固自宏。
移石遠分嵩嶠色，鑿池切放潩泉聲。
茱萸結佩聊同俗，鸚鵡傳杯豈吝情。
右席先生亦華構，便應次第落新成。
奉同沖卿元日雪霽朝會稱觴
作者：韓維
朝代：宋

漢家萬國朝元正，帝呵風師灑其廷。
雨寒成花皆六出，一洗天地塵埃清。
高風半天捲雲去，空色紺碧惟華星。
金烏東來照宮殿，瑞氣著物皆光榮。
綉衣虎士扶脩旗，皂旄絳幅紛葳蕤。
洞開重門納冠劍，肅肅環佩來東西。
樂懸未作舞在綴，雉扇稍映宮簾垂。
黄鐘獨奏君德盛，赫然天日當彤墀。
群臣拜舞千萬壽，四方來王敢不祗。
愚聞聖人制禮意，上崇一尊臨衆卑。
等威殊絕防僭慢，非止矜麗誇雄爲。
仰瞻儀物固自肅，又况烜赫鋪德威。
小臣不及觀放仗，趨出恍惚猶驚疑。
朝廷大體安敢識，贊詠盛節形諸詩。
奉同鄰幾對
作者：韓維
朝代：宋

時律迎陽近，天雲带雪低。
欲飛含氣象，忽散失端倪。
絳闕明先曙，清衢凍不泥。
休祥占歲序，佳氣動烝黎。
矯若翔廱鷺，紛疑剝楚圭。
晨昏檐影眩，壬丙辨方迷。
賀瑞彤墀集，凌寒玉仗齊。
御筵開省戶，賜醴走宮奚。
屋角懸珠網，林梢挂素霓。
山號悲虎兕，淵伏怯龜蠵。
哀響求群雁，喧啾得食鷄。
饑鷹無近擊，狂兔有新刲。
感往悲時物，懷幽夢故棲。
溫爐期夜擁，傑閣想晨躋。
驗古聞牛目，投閒讀馬蹄。
吾交情不薄，今日手同携。
酒撥新醅酌，詩看本字題。
優游無不可，何必剡中溪。
奉和介甫正月二日
作者：韓維
朝代：宋

春意來何早，乾坤潤澤中。
雪明初照日，雲斷欲隨風。
世事蚊虻過，身謀雁鶩同。
諸君亦詩酒，吾道未應窮。
奉和仲通秋宴
作者：韓維
朝代：宋

參差天仗拂雲臺，雉尾分行劍佩來。
萬壽稱觴臣節罄，九韶張樂帝顔開。
班趨玉佩花相鬥，舞入文茵雪屢回。
疏賤恭承湛露賜，慚無辭藻咏康哉。
奉和君俞以子華古德頌見示
作者：韓維
朝代：宋

百尺竿頭進步人，隨緣偶物莫非真。
君看日用如何討，即此空身是法身。
奉和君俞佳雪二首·其一
作者：韓維
朝代：宋

老來事事皆拋盡，惟獨憂民尚有心。
深喜天公回氣象，便同田父作謳吟。
緣何更得閭閻暖，恨不偏於壠麥深。
禪伯靜中知我意，琅琅佳句玉其音。
奉和君俞佳雪二首·其二
作者：韓維
朝代：宋

居塵不染先生意，與衆同憂太守心。
兩處本來非異事，一時都把付高吟。
忽驚瑞相家家遍，潛助春功日日深。
擁鼻臨池哦麗句，水泉風竹共清音。
奉和喬年館宿
作者：韓維
朝代：宋

蓬萊仙構斗魁旁，遞直初登漢署郎。
雲向城頭收暝色，月從樓角放寒光。
行看砌菊嗟殘艷，坐對書芸襲暗香。
景物過清渾不寐，素經讎罷得新章。
奉和太素見詒
作者：韓維
朝代：宋

幸有新醪對新菊，莫嘆樽前光景促。
請公更唱自爲詞，緩奏金絲續銀燭。
奉和府判學士景彝喜雪
作者：韓維
朝代：宋

朔風收盡凍雲漫，細灑狂飄入夜寒。
潤浹土膏謠萬俗，喜聞玉色舞千官。
川原誰作呼鷹出，樓觀朝宜跋馬看。
亞尹勤民流咏嘆，一章高唱掩幽蘭。
奉和楊直講除夜偶書
作者：韓維
朝代：宋

楊公白首困青騧，坐對流陰頗自嗟。
半夜星文窮斗次，平明春色遍人家。
漫將愁思驚天運，好看新詩待物華。
何日一樽相就醉，爲君先探此園花。
奉和樂道
作者：韓維
朝代：宋

昔聞有客薦揚雄，清世文章又見公。
奏賦獨高天下士，辭榮遠繼古人風。
懷賢不啻三秋久，置酒須期十日中。
幸有紅芳粧點在，可無多愧白頭翁。
奉和樂道席上見詒
作者：韓維
朝代：宋

大隗山前一老翁，幸分州契接群公。
飲豪肯放兵先北，論合須欣水必東。
坐對華燈燃寶檠，行看紅艷發珍叢。
良辰勝事從茲始，嘉與吾民樂歲豐。
奉和興宗臘日招賓浴普光
作者：韓維
朝代：宋

嘉臘世所用，况今以令休。
吾儕三四人，及辰爲茲游。
茲游豈其遠，東城大道周。
松檜寒色靜，臺殿香氣浮。
振衣聊自潔，舉觴復相酬。
淡泊顧多思，嘲諧訖無尤。
京都豪貴兒，良馬輕衣裘。
飛鷹搏狐兔，馳突明星流。
歸來擊鮮飲，趙舞間齊謳。
豈不一時樂，此樂異我求。
願君勤置酒，簡薄非所羞。
奉和象之夜飲之什
作者：韓維
朝代：宋

淫陰泄爲雨，十日瀉不停。
蓬蒿長四壁，濁潦流縱橫。
嗷嗷鶴群遊，閣閣蛙亂鳴。
端居積幽抱，沈鬰久未平。
是時俯幾望，月魄嚮已盈。
浮雲失四顧，孤輪午亭亭。
微風濯炎熱，衣巾凜餘清。
起我不暇懶，超遥步前庭。
煩憂忽以去，曠如出幽囹。
顧謂汝妻子，速具煎炮烹。
同里四五人，予期得邀迎。
隨時具蔬果，飣餖甘與青。
雖無水陸珍，亦足侑杯觥。
所期在乘興，豈問多品名。
諸君於我厚，匪貌實以情。
從容談笑間，蕩不見府城。
肴來必虛反，觴至無留行。
豈惟清言勝，或以善謔并。
高風揖巢許，曠論齊殤彭。
不知軒冕貴，直以道義榮。
置身豈非德，撫事臨若驚。
上天作陰沴，降水災吾氓。
芒芒郊野外，浩若翻滄溟。
垣廬隨波盡，稼穡安有成。
所聞此害廣，郡國多所更。
吾君急病民，定見寬稅征。
囷廩無蓋藏，何以活鰥𡞦。
我曾不足恤，方以口腹營。
念始昔從學，潛心於六經。
頗知聖人道，要在及蒼生。
胡爲取自足，而不惟其贏。
頑然度歲月，如蛙守坳泓。
中而復自思，此其義所寧。
聖朝盛搜拔，列位羅群英。
晨興朝國門，冠蓋多於星。
呈材必夔稷，抗議皆顛閎。
雙鳬與乘雁，未足關重輕。
奈何不自量，欲以愚自呈。
退之亦有云，其猶進狶苓。
不如且飲酒，茲事未易評。
奉和運判朝散登樂山亭
作者：韓維
朝代：宋

看山日日上孤城，不問雲昏與雪晴。
六六高峰長秀色，雙雙啼鳥忽春聲。
心驚流水光陰逝，身慕冥鴻羽翼輕。
方促吏文嚴指使，不知詩興坐中生。
奉寄汝守仲儀舅
作者：韓維
朝代：宋

嘗提十萬師，爲國扞羌寇。
嚴兵坐大府，諸將無與右。
旌纛儼成列，鐘鼓振前後。
曰賞固自我，有誅孰敢救。
勝勢前已决，威聲日西走。
功名未及建，得此山城守。
捧詔顧東路，怡然引車就。
窮秋過舊許，整駕一來覯。
高談不知疲，輒用火繼晝。
卒無慍黜端，少以顔色漏。
乃知君子心，得喪不自囿。
悔非自取之，於道有不受。
徒然頌德美，洪量詎窺究。
孤城俯清汝，山勢遠相鬥。
公庭日無事，燕坐陰華構。
林寒山雪飛，地靜玉泉漱。
於茲樂天理，足使道牙茂。
時寄新詩章，窮閭慰衰疚。
奉答原甫登契丹嶺見寄
作者：韓維
朝代：宋

中原昔失御，幽冀不復華。
我朝示仁撫，金幣歲屢加。
君恩謹宣道，使才慎推差。
翰林承命行，驅駕絕漠沙。
晨登寒山嶺，回望萬里家。
勁風搜貂裘，嚴冰斷馬撾。
鄉心感歸雁，塞淚零悲笳。
慷慨屬國節，迢遞博望槎。
幸古有此賢，庶足開顰嗟。
晴陽展歸旗，喜氣日以嘉。
入門解征衫，金樽灧流霞。
哀弦間清唱，嬌鬟蔚如鴉。
一慰行役勞，期君柳初芽。
奉答吳殿丞見贈
作者：韓維
朝代：宋

勢利躍諂子，聲名走夸兒。
我於二無一，世固背以馳。
君從江海來，面有瀟灑姿。
朝廷多舊游，絕迹不復追。
足音三及門，乃得衆所遺。
長篇爛盈目，清遠謬見推。
將非樂閒放，獨與靜者宜。
何以謝嘉况，湖山有前期。
奉答宋中道服除還朝示親友
作者：韓維
朝代：宋

喧然佳句落神都，哀此援琴尚有餘。
未見校文登子政，空傳爲賦似相如。
道存固可輕華冕，談進當知得異書。
推轂賢豪非我事，所期詩酒樂朋裾。
奉答張寺丞再招遊薛園
作者：韓維
朝代：宋

名都富游踐，所歷多異境。
貪奇事穹覽，一過不再省。
茲園獨勤來，三盡晝刻永。
目清林葉凈，耳快石泉冷。
如錢拾蟹殻，比針玩魚影。
苦耽幽事樂，常使歸思耿。
再招發新章，吾駕促當整。
奉答樂道
作者：韓維
朝代：宋

禁職臺綱佚舊儒，青林華屋儼高居。
炎天久隔揮犀論，暇日聊脂載酒車。
雨逼秋容生戶牖，風回凉思入襟裾。
東朝第一推調護，聖主寧容久卧廬。
奉答祖印喜雪二頌·其一
作者：韓維
朝代：宋

細逐流風遍大田，皚然一色絕中邊。
空生慣識岩中鏡，何似天花亂墜年。
奉答祖印喜雪二頌·其二
作者：韓維
朝代：宋

久旱終能不失時，田家喜氣吐虹霓。
龐公昔日曾垂語，資福今朝更指迷。
奉答聖俞寄鴨脚實見貽
作者：韓維
朝代：宋

南國有佳樹，結陰君子堂。
秋風彫碧葉，素實登新嘗。
緬懷朋游重，千里走絳囊。
朋游方會合，論文開酒場。
共嘉明物珍，含甘咏雕章。
章罷默不樂，爲君一停觴。
奉答詹叔過澶之舊州有作
作者：韓維
朝代：宋

荒城巋遺堵，曙色起桑柘。
肅肅胡雁群，風急不得下。
子行感興廢，弔望一停駕。
緘詩寄故人，明燈讀寒夜。
奉送永州張中樂屯田
作者：韓維
朝代：宋

昔年曾讀子厚集，夢寐彼州山水佳。
循良今慰遠人望，瀟灑仍愜曠士懷。
樓頭打鼓散群吏，林下啼鳥眠高齋。
政閒境勝足佳句，好寫大字鎸蒼崖。
奉酬南陵三君別後見寄
作者：韓維
朝代：宋

齋居有常禁，跬步不得語。
清歡猶反思，濁酒成獨撫。
野杏亂飛春，鄰鷄靜啼午。
寂寥正如此，坐見前山雨。
奉酬君俞
作者：韓維
朝代：宋

夫君有奇尚，與世實相差。
不飲三春酒，唯看九日花。
名雖賢士籍，心自法王家。
顧我何能爾，東風醉弁斜。
奉酬君俞席上偶成
作者：韓維
朝代：宋

候月紗籠合，看梅翠幄開。
滿城均俗樂，同閈得君來。
笑極時傾弁，歡狂欲倒罍。
賦詩慚善祝，凡器豈公台。
奉酬樂道
作者：韓維
朝代：宋

故人從我遊，里閈非瀟湘。
文章老益壯，欲掩李杜光。
新詩來連翩，奔走獲與臧。
調高豈能繼，愛重如琳琅。
春風動地來，急雨催群芳。
梅蕊亦已落，坐看飛絮狂。
誰能於此時，默默但退藏。
且傾杯中物，莫顧腰下章。
緩舞金縷衣，高歌玉爐香。
白頭自有樂，豈愧少年場。
始見龍門
作者：韓維
朝代：宋

十年長望洛川雲，目極空思勝事繁。
今日良遊知我有，彭婆北下見龍門。
子張子夏廟同鄰幾聖俞過作
作者：韓維
朝代：宋

峨峨道旁廟，庭戶煥丹黝。
恭聞師商賢，下拜奠卮酒。
大梁故王都，豪傑所奔走。
當時多尊榮，死不道人口。
二君夫何爲，血食獨傳後。
豈於聖人道，自托致不朽。
荒墳屹相望，荆棘不盈畝。
衣冠應作塵，制度復何有。
得無埋奇書，文字暗科斗。
懷古意慘淡，春風一搔首。
子華兄生日五首·其一
作者：韓維
朝代：宋

秀眉華髪貌安和，五福於今得最多。
諸聖共忘心外境，八仙同入飲中歌。
子華兄生日五首·其三
作者：韓維
朝代：宋

萱甲微抽碧玉簪，已驚花艷動筠籃。
便須行樂迎東律，莫爲回神滯北庵。
子華兄生日五首·其二
作者：韓維
朝代：宋

池面和風麗稍開，翠條芳甲滿春臺。
笙歌競奏長生曲，兄弟華顛對舉杯。
子華兄生日五首·其五
作者：韓維
朝代：宋

白鶴群飛散作陰，方春膏雨一犁深。
只知萬物含芳潤，誰識清通造化心。
子華兄生日五首·其四
作者：韓維
朝代：宋

柳陰散釋真陽艷，妄慮消除至道冥。
浮世短長何足道，須知時節在明星。
孔先生以仙長老山水略錄見約同遊作詩答之
作者：韓維
朝代：宋

群峰羅立青巉巉，中有佛廟名香嚴。
飛泉洶涌出峰後，四時激射喧蒼巖。
跳珠噴雪幾百丈，下注坎險鍾爲三。
援蘿俯瞰石底凈，明鏡光溢青瑶函。
淙流四走渠爲竇，左右吞嚙何其饞。
緣源散討不知極，但見洞穴爭嶔嵌。
攀藤直上出雲背，巖戶秘邃疑神緘。
仰窺陰洞看懸乳，白龍垂鬚正䰐鬖。
或凝如蓋覆宛宛，或散如指長摻摻。
有臺高下且十數，如以勢位相臨監。
平鋪老蘚柔可坐，誰藉綠罽遺不拈。
北山之石何瑣碎，形制一一如鎸鑱。
叩之清越諸谷應，不意此地聞韶咸。
已霜桂樹垂凍壁，未臘梅蕊輝晴嵐。
浮屠曰仙好事者，奄有勝迹窮搜探。
書之遠寄龍山下，云此僅止存都凡。
先生以本來示我，謂我所好同甘鹹。
相期歷覽在他歲，事高意篤非予堪。
人生蕭散不易得，常苦世累爲羈銜。
吾徒幸當治平日，况又無事於牽貪。
便須巾車不可後，願以几杖從君南。
字谷道中
作者：韓維
朝代：宋

驅車背河去，鷄犬幾家村。
山斷春風急，雲生野氣昏。
涉溪沙水亂，步逕草花繁。
谷口多幽思，青林啼鳥喧。
孝義橋
作者：韓維
朝代：宋

殘花辭故都，細雨度清洛。
浮梁拖龍腹，徑石亂鵝殻。
山形豁如對，林色秀可握。
漁子何處去，長罾波面落。
孤雁
作者：韓維
朝代：宋

節物何催逼，翩翩不可留。
楓丹湘渚暮，蘆白楚江秋。
隻影侵霜月，孤鳴入戍樓。
天高雲路杳，安穩過羅浮。
孫曼叔挽詞三首·其一
作者：韓維
朝代：宋

高才正論動朝紳，出入光華二十春。
褒詔未登新學士，恤章俄賁舊宮臣。
履聲長絕高門地，墨妙空留素壁塵。
一奠華觴不知慟，白頭相好苦無人。
孫曼叔挽詞三首·其三
作者：韓維
朝代：宋

青邸傳經罷，朱轓報政成。
近民緣愷樂，致主出忠精。
屢困清漳卧，終乘下澤行。
衰年失良友，行泣望銘旌。
孫曼叔挽詞三首·其二
作者：韓維
朝代：宋

定契仍三世，從游復一鄉。
擲金看麗賦，報玉得雕章。
不盡良哉用，空令識者傷。
欲知恩禮重，恤視走銀璫。
宋元獻公挽辭三首·其一
作者：韓維
朝代：宋

先帝英雄彀，司空第一人。
文章通日域，聲價重天倫。
典策歸鴻筆，謀猷轉大均。
欲知全盛美，華衮就安輪。
宋元獻公挽辭三首·其三
作者：韓維
朝代：宋

昔侍從容論，猶能記緒餘。
精深義山句，妙絕漆園書。
顧鈍嘗加礪，憐枯每借噓。
霜風國西路，揮涕灑靈車。
宋元獻公挽辭三首·其二
作者：韓維
朝代：宋

儉是終身事，書無釋手時。
搯膺誰戒妾，易簀自呼兒。
冠劍平生象，簫笳一品儀。
邦人知所法，宸篆表忠規。
官舍書事
作者：韓維
朝代：宋

官曹本自冷，况值秋風後。
落葉頻委階，斜光半穿牖。
幽閑夙所尚，默靜頗能久。
門外聲利喧，於吾竟何有。
宴湖上呈穉卿
作者：韓維
朝代：宋

熠熠螢光草際流，及時高宴落霞洲。
繁弦急管宜清月，細蕊濃芳艷晚秋。
飛鷺欲來迎畫舫，跳鱗如喜脫金鈎。
知公加數爲醇釀，應許閑官爛漫游。
宴逍遥堂
作者：韓維
朝代：宋

朱顔綠鬢盡才良，永日逍遥宴此堂。
樂事已先桃艷動，歡情仍共雪花狂。
夢中身世知虛實，醉裏光陰任短長。
榮辱譽非那復問，無何有處是吾鄉。
宿紹隆院
作者：韓維
朝代：宋

東來鳴棹落河干，喜見孤幡佛樹端。
不謂塵埃走符檄，尚逢池榭拂衣冠。
清風明月還相見，濁酒枯棋亦自懽。
寄語京城騎馬客，優游到底是閑官。
宿西京府署晚遊東池
作者：韓維
朝代：宋

牢落悲春事，蕭條作晚遊。
清光溢平沼，凉思近高樓。
碧樹森將合，朱欄渺若浮。
公來慰羈寓，華月許移舟。
寄亳州范待制
作者：韓維
朝代：宋

知公道韵厭軒裳，得郡今猶占厲鄉。
館御列仙蘭終馥，迭唱篇章玉競溫。
開卷不知雙淚墜，同時惟止一身存。
尚欣儒雅風流在，今見吾交二葉親。
寄侯官知縣呂宣德
作者：韓維
朝代：宋

鴨子陂邊昔並遊，別來頻見藕花秋。
十年已慣身蕭散，百里空嗟手滯留。
道在豈常忘塞馬，機閒真可伴沙鷗。
平時几案應多暇，還有妖歌近耳不。
寄大覺禪師
作者：韓維
朝代：宋

聞住金山最上方，江雲飄檻海風凉。
何時乞得東南守，重拂塵衣入道場。
寄太素
作者：韓維
朝代：宋

雪竹風松絕點塵，邪陰消盡火成輪。
時人不識先生意，喚作人間無事翁。
寄宗彥侄
作者：韓維
朝代：宋

清寒霽愈劇，幽居夜正閒。
環爐盡兄弟，無爲愁苦顔。
游心物象表，放論文字間。
念汝不與此，慨然以長嘆。
唯昨郭西門，爾車去班班。
是月秋始仲，霜葉原上丹。
相別曾未幾，朔雪滿河關。
乃叔疏野性，雅慕詩考槃。
近買靈溝地，郊居漸當安。
薄宦奚足爲，真隠庶可攀。
斯言倘汝志，投紱相與還。
寄家子震寺丞
作者：韓維
朝代：宋

商山不可極，跨壓梁與秦。
地産富靈藥，巖栖多異人。
子才老不用，一邑聊庇身。
方將斂餘閒，煉丹駐形神。
訪道風雪夕，賞幽芝朮春。
却顧人間事，輕若履下塵。
曰予雖世士，心獨靜者親。
相望在千里，我車何由巾。
寄微之通議
作者：韓維
朝代：宋

十五年來自在身，晴天萬里見孤雲。
閑中密迹常同俗，老去忠言尚愛君。
一坐精神歸素髮，兩行歌舞避紅裙。
早梅時節華燈夜，日佇車公共醉醺。
寄慶州德孺待制
作者：韓維
朝代：宋

常愛公家好弟兄，忠言直道友于情。
心期光祿朝中駕，目斷將軍塞上旌。
埤堄高風回過雁，琵琶宵寂語流鶑。
共欣出處非它轍，報國誠身各自行。
寄曼叔
作者：韓維
朝代：宋

陟徑幽園獨杖藜，幽襟默與好風期。
欲知何處思君切，正對紅團野杏時。
寄李公達
作者：韓維
朝代：宋

早爲書殿同遊客，嘗貳侯藩共理臣。
流景又逢黄菊節，狂歡猶記紫荆春。
浮生幾度花前飲，訪舊多爲柏下人。
聞說真乘得深趣，暫拋珍御出埃塵。
寄溫州希用上人
作者：韓維
朝代：宋

炎塵滿天地，懷子邈湖江。
築隠雲峰亂，棲禪石樹雙。
學禪仍慕孔，詩放欲兼龐。
蕭灑高吾興，清風卧北窗。
寄秦川馬從事
作者：韓維
朝代：宋

往歲遊西謁季長，隴雲秦樹勝風光。
分題紅葉蠻牋膩，對舉流霞綵袖香。
宴洽翠娥連象榻，夜寒嬌鳳泥銀黄。
未知早晚重携手，惆悵而今鬢已蒼。
寄致仕李洵大夫
作者：韓維
朝代：宋

買得田園便退身，世間今作自由人。
不爭路上風波靜，無相光中日月新。
紅葉委階非異物，碧峰當戶見全真。
知君未放狂心歇，興在陶公漉酒巾。
寄范侍郎
作者：韓維
朝代：宋

行年八十幸安强，半在空門半醉鄉。
能保其身歸我里，閔勞以事荷吾皇。
題詩遠寄幽棲地，開卷猶聞燕寢香。
待得公來花未落，出游方駕酒同觴。
寄蘇子美
作者：韓維
朝代：宋

暮登譙城上，延首望東道。
春風千里至，遠思生懷抱。
故人客南楚，素節方自保。
黄鵠垂其翼，赤驥伏棧皂。
詩準李杜爲，字壓褚薛倒。
壯哉南行作，遺我資遠討。
若窺巨海涯，波瀾方洶浩。
龍螭鬰騫騰，錯落效衆寶。
往往仙人槎，突然忘枯槁。
嘗聞會稽旁，山水天下好。
覽君所咏嘆，滯想茲一掃。
安得追王喬，乘雲逮霓葆。
茹芝靈峰陽，徜徉以終老。
寄謝師直
作者：韓維
朝代：宋

十年三退卧吾廬，解組歸來始定居。
數畝家園荒杞菊，一池秋水拂龜魚。
臨花對月難忘酒，咏古懷賢不廢書。
更欲兩忘真俗累，逍遥常御白牛車。
寄鄭州曾資政
作者：韓維
朝代：宋

魯公旌旆鎮茲邦，曾奉樽罍佚老堂。
彩服過庭聞政術，緇衣傳世見詩章。
鬥龍門外波光綠，集鳳臺邊柳色黄。
應感歸歟形麗唱，故園春草滿池塘。
寄題劉仲更澤州家園
作者：韓維
朝代：宋

聞君有佳尚，買勝不論錢。
逕鑿蒼林蘚，亭開翠壁烟。
徙花窮洛譜，得石記唐年。
數卷書盈萬，言章木以千。
晨昏板輿往，社臘燕觴傳。
予亦耽幽事，西風一慨然。
寄題周著作江山縣溪亭
作者：韓維
朝代：宋

結亭遐僻古江山，勝絕終爲好事傳。
溪泛夜聲來枕上，峰回午影過樽前。
禽魚舊識應相樂，花木親栽益自憐。
我抱滄洲未歸恨，羨君生計有林泉。
寄題曹大夫棲真堂
作者：韓維
朝代：宋

聞君初欲挂冠纓，便構茲堂不日成。
桐檜茂陰歸後得，烟霞高興坐中生。
禪心皎月通宵靜，詩思寒泉徹底清。
十五年來飽閑散，紛紛人世自浮榮。
寄題秀州槜李亭
作者：韓維
朝代：宋

雲水浩無極，茲亭安在哉。
傳名落人間，猶使塵抱開。
昔爲干戈地，今以遊觀來。
物變未始窮，千年一浮埃。
何時江山秀，曠然當酒杯。
寄題蘇子美滄浪亭
作者：韓維
朝代：宋

聞君買宅洞庭傍，白水千畦插稻秧。
生事已能支伏臘，歲華全得屬文章。
騫飛靈鳳知何暮，蟠蟄蛟龍未可量。
莫以江山足清尚，便收才業傲虞唐。
寄題黄州德厚庵
作者：韓維
朝代：宋

達命斯順受，務德其勉修。
誠己有要道，茲外非所求。
使君名是庵，可謂善自謀。
端居若無營，志業日以休。
心端物自正，化行速如郵。
野闢歲有獲，庭虛訟無留。
民俗興禮讓，閭閻息姦偷。
可以報上恩，可以嗣先猷。
倘異於此道，則爲是庵羞。
寒食出郊
作者：韓維
朝代：宋

都門氣象雨餘佳，壓盡風塵見草芽。
日薄風和近郊路，朱紅粉白遠林花。
堤開獨去媻珊女，柳下相逢輕𨌠車。
絲鬢未催樽酒在，不須辛苦問年華。
寓展江亭謝堯夫寄酒及花
作者：韓維
朝代：宋

措枉我先違陛石，均勞公亦下堤沙。
已欣晚歲逢良友，更喜高秋見好花。
旨酒芳新來似水，危亭清絕至如家。
三杯舉白歌相和，忘却風前兩鬢華。
寶奎殿前花樹子去年與宋中道同賦今復答宋詩
作者：韓維
朝代：宋

長條飛動不依欄，淡粉濃朱巧作團。
無語不辭終日立，有情曾是隔年看。
春羅試舞衣新換，古錦藏詩墨未乾。
我爲愁多悲節物，欲酬佳句淚霑翰。
對雨思蘇子美
作者：韓維
朝代：宋

五月陰盛暑不效，飛雲日夕起嵩少。
回風颯颯吹暮寒，翠竹黄蕉雨聲鬧。
北軒孤坐默有念，人生會合那可料。
昔與子美比里閭，是月秋近足霖潦。
吾徒無事數相過，日策疲馬度深淖。
升君之堂伏君几，果餌羅列亦稍稍。
開樽得酒味已酢，輔以諧謔聊可嚼。
長歌激烈或孤起，大論紛紜特一噪。
颯然夜氣變凄栗，連披短褐曳顛倒。
且欣主人同氣類，安問鄰家厭呼笑。
而今相望各千里，跼促有如魚在罩。
人生此樂不易得，世事榮辱何足校。
行當結侶候春水，一訪洞庭湖上棹。
對雨獨酌
作者：韓維
朝代：宋

褰簾雨正繁，附火寒已薄。
修竹摇清音，芳梅綻朱萼。
感此時運駛，對酒成獨酌。
多謝枝上禽，飛鳴慰寂寞。
對雪偶成三頌呈芳公長老兼簡收貴二上人·其一
作者：韓維
朝代：宋

空生去後花飛絕，龐老行時雪落頻。
有句無言空不會，夜寒紅燄一爐香。
對雪偶成三頌呈芳公長老兼簡收貴二上人·其三
作者：韓維
朝代：宋

誰識天公造化情，珠樓玉殿一朝成。
色空無有何能辨，陵坎高低本自平。
定見烏鷄遭指注，寧分皓鶴失鮮明。
可憐辛苦齊腰客，不悟紛紛覿面呈。
對雪偶成三頌呈芳公長老兼簡收貴二上人·其二
作者：韓維
朝代：宋

聞君鼎足話無生，說盡無生及有生。
幾日西郊回杖錫，小窗同聽竹風聲。
對雪看梅
作者：韓維
朝代：宋

持梅况酒誠爲得，對雪看梅始見真。
失素定應潛送臘，露紅如欲巧矜春。
神凝姑射今仍在，雲覆巫峰曉更新。
誰識仙家事嚴秘，舞妍妝靚不傳人。
對雪送花走筆况之
作者：韓維
朝代：宋

春陰黯黯壓城低，亂撲簾帷細點衣。
梅蕊更寒猶競發，楊花未暖忽先飛。
便思樽酒陪公議，敢望笙歌近使威。
絕景坐嗟清燕隔，一籃朱白慰旋歸。
展江亭海棠四首·其一
作者：韓維
朝代：宋

占盡人間麗與華，白頭判得醉流霞。
誰將法錦翻新樣，紅綠裝成遍地花。
展江亭海棠四首·其三
作者：韓維
朝代：宋

紅糝粧條嫋嫋長，人間不合有天香。
千觴未足酬佳麗，回首東風更斷腸。
展江亭海棠四首·其二
作者：韓維
朝代：宋

昔年曾到蜀江頭，絕艷牽心幾十秋。
今日欄邊見顔色，夢魂不復過西州。
展江亭海棠四首·其四
作者：韓維
朝代：宋

人避寒風與暖曦，年年長此探花期。
如今太守尤珍愛，只許官娃带一枝。
展江亭看海棠遇風
作者：韓維
朝代：宋

少陵昔日富辭華，愁見飄零萬點花。
寫物高才從古少，傷春情緒此時加。
恨無巧語讒風伯，直欲狂圖繫雨車。
莫怪晚來觴屢釂，白頭判得醉流霞。
山林
作者：韓維
朝代：宋

長林翳空谷，茲惟群材府。
石路險且躋，不爲斧斤取。
火雲無時蒸，衆葉朝自雨。
仰視不見末，飛鳥安得度。
下有靈藥草，其品難記數。
駢然花實繁，紅紫貫四序。
霜風落橡栗，投擲地虺怒。
過嶺林更深，欲前防猛虎。
崔象之携長詩示予且欲以癭木樽相付作詩謝之
作者：韓維
朝代：宋

君家癭木樽，醜怪不可狀。
自非好事者，棄置等盆盎。
作詩一千言，引類何其壯。
且思高世士，遺以資雅尚。
曰予林壑性，受此頗宜當。
我今衰病餘，卷縮就閒放。
才非時用宜，茲器正相况。
敢邀高世名，自觸譏與謗。
再拜謝佳意，君何授之妄。
崔象之過西軒以詩見貺依韵答賦
作者：韓維
朝代：宋

春陽入我圃，窗戶弄喧景。
幽池明可鑒，翠竹列如屏。
折枯呈紫莖，掊墳見紅穎。
端居閱時序，人事謝參省。
生才不濟世，不如守閭井。
聊慕莊氏說，處陰以休影。
興來讀我書，興盡煮吾茗。
崔侯乃同好，每見輒自警。
守道心常晏，感時嘆屢永。
邊隅事未寧，豪俊當馳騁。
西麾覆妖巢，北指斷凶頸。
既非二者任，且復安吾靜。
席上探得游字餞兩浙提刑張吉老
作者：韓維
朝代：宋

聖朝用中典，前代所未侔。
一罰有失平，天子以爲憂。
祥刑慎處糾，輟子蓬萊丘。
御前賜印紙，盡部東南州。
才豪勇自放，霜隼凌高秋。
清風翩兩旗，八月下吳舟。
勉哉樹休問，考績待其尤。
毋忘臨觴贈，義重閨臺游。
庵中睡起五頌寄海印長老·其一
作者：韓維
朝代：宋

閑窗日射寒松影，枕上風傳過雁聲。
夢境覺來無一際，不勞唇齒話無生。
庵中睡起五頌寄海印長老·其三
作者：韓維
朝代：宋

剡竹紉絲雜短長，誰教曲折號宮商。
自從眠處知消息，終日笙歌是道場。
庵中睡起五頌寄海印長老·其二
作者：韓維
朝代：宋

四風標韵出風塵，高下雖殊一色均。
爲我終朝談實相，參差庭柏敞精神。
庵中睡起五頌寄海印長老·其五
作者：韓維
朝代：宋

火衰水劣病餘身，未散虛空一聚塵。
更欲强招年少客，折花同賞夢中春。
庵中睡起五頌寄海印長老·其四
作者：韓維
朝代：宋

飯後西堂百步行，困來合眼是無營。
從生至老非他物，道著如今已是情。
廢烽臺
作者：韓維
朝代：宋

耆老不可問，高臺荆棘間。
一時戎馬散，千古暮鴉還。
事往孤鴻斷，人來落照閒。
興亡無限恨，慘淡對河關。
後圃偶成
作者：韓維
朝代：宋

氣昏聊止酒，訟簡時閉閣。
池紅落花委，岸綠新蒲合。
厭暄解重衣，息倦偃清榻。
永日林下風，山禽響相答。
後園雜花特獻輒書呈子華兄
作者：韓維
朝代：宋

向晚低雲還作雨，稍寒飛雪又隨風。
新芽展盡枝頭綠，落蘤飄成水面紅。
身外有名皆是妄，杯中無物未爲通。
扁舟少待暗陽放，西閣何妨一醉同。
徐秘校携酒過池上同賦
作者：韓維
朝代：宋

凉風灑疏雨，過我池上林。
感此望歲懷，酌酒相與吟。
殘花猶動目，飛泉時驚心。
徘徊將歸駕，清醉方自今。
徐秘校過池上見訪留五絕句·其一
作者：韓維
朝代：宋

林暗罷收笋，蹊空初掃花。
靜中泉落岸，清極雨沾沙。
徐秘校過池上見訪留五絕句·其三
作者：韓維
朝代：宋

樽酒浮多蟻，舟篷覆似蝸。
折楊爭貫鯉，編竹自撈蝦。
徐秘校過池上見訪留五絕句·其二
作者：韓維
朝代：宋

舟小從波兀，橋深愛樹遮。
風烟生遠思，何必慕乘槎。
徐秘校過池上見訪留五絕句·其五
作者：韓維
朝代：宋

憐君此休駕，長日坐傾斜。
山雨催行酒，林烟候煮茶。
徐秘校過池上見訪留五絕句·其四
作者：韓維
朝代：宋

多病宜田里，無名籍殿衙。
一耽林館勝，回首笑塵譁。
從厚卿乞移水仙花
作者：韓維
朝代：宋

翠葉亭亭出素房，遠分奇艷自襄陽。
琴高住處元依水，青女冬來不怕霜。
異土花蹊驚獨秀，同時梅援失幽香。
當年曾效封培力，應許移根近北堂。
從道損舅乞移山藥
作者：韓維
朝代：宋

弱歲抱衰病，好讀神農經。
雜然衆藥品，粗識性與形。
商於巖谷間，厥産芝朮菁。
山家乘冬採，氣烈味亦并。
常思負籠往，劚此地氣靈。
近聞山旁縣，移本來公庭。
石泉尚含潤，溪風有餘清。
想像春叢敷，蔚蔚揚華英。
駢羅良可佳，疲薾宜見矜。
安得畦畹餘，種食羽翼生。
惜酴醿
作者：韓維
朝代：宋

天意再三珍野艷，花中最後吐奇香。
狂風莫埽殘英盡，留與佳人貯絳囊。
惠文編
作者：韓維
朝代：宋

一編高唱暑中開，習習清風匝地來。
金作瓶盤珠就貫，知君親到寶山回。
感季夏南堂懷江十蘇二
作者：韓維
朝代：宋

積雨漂暑餘，凉風作秋先。
南堂草木深，蟬蜩嘒籬掾。
感此時節流，坐傷人事變。
去年居京華，晨昏侍親燕。
問誰過我頻，江蘇實邦彥。
一朝艱禍纏，銜哀走窮縣。
形骸悲瘵中，氣息僅如綫。
鄰幾謫官去，門征校虧羨。
子美亦遠遊，江湖一蓬轉。
人生哀樂間，瞥若過目電。
念此不敢已，淋漓淚垂面。
二君希代寶，寧久世俗賤。
天和酌無竭，玉德莫愈見。
何以慰相思，酬篇佇來絢。
憶寧極
作者：韓維
朝代：宋

雨滴庵上茅，風亂窗外竹。
繁聲夜入耳，欲寐不得熟。
獨懷歸田客，石徑滑馬足。
連山暗秋霧，一燈何處宿。
懷景仁
作者：韓維
朝代：宋

電激波旋春已空，此間尊酒幾時同。
欲知對酒思君處，零落殘花滿架風。
懷鄰幾
作者：韓維
朝代：宋

清醉由來未愜心，更携殘酒傍花陰。
共思瀟灑江夫子，獨擁枯桐事苦吟。
戲月
作者：韓維
朝代：宋

缺處還孤守，圓時亦獨棲。
何曾聞合璧，只見是如珪。
桂子遺秋信，方諸寄夜啼。
建章殘漏促，又伴玉繩低。
戲示程正叔范彝叟時正叔自洛中過訪
作者：韓維
朝代：宋

曲肱飲水程夫子，宴坐燒香范使君。
顧我未能忘外樂，綠尊紅芰對朝曛。
招彝叟厚之飲臺上花間
作者：韓維
朝代：宋

恍然身世出塵心，香靄祇園地布金。
秉燭聽歌不知醉，夜深清露滿衣襟。
招景仁飲
作者：韓維
朝代：宋

紅薇花拆萱草丹，萬鈴嘉菊重臺蓮。
問公此時胡不飲，樂有至理須鑽研。
后夔已遠師曠死，寂寞千載無其傳。
公窮天數索聖作，坐使綠鬢成華顛。
屠龍絕藝豈世用，儀鳳至業非公專。
洛陽有客金石堅，持議不屈難鑱鎸。
園收獨樂會真率，以勞校逸寧非偏。
古稱兩忘化於道，此理豈不曠且然。
折花持酒待公醉，樂至無聲方得全。
招王微之
作者：韓維
朝代：宋

龍圖老學士，腰痛比如何。
久闋新詩和，應尋曲舊歌。
梅紅輕綻萼，池綠細生波。
欲與君同醉，春風試舞羅。
招致仕諸君飲
作者：韓維
朝代：宋

閑裏高官物外身，追歡高會及良辰。
菊含曉露精神健，酒入凉天氣味醇。
雙管龍吟清徹漢，四弦鶑語巧回春。
樽前不用存形迹，同是鄉閭白髪人。
擬杜子美體賦夏日閒居三章·其一
作者：韓維
朝代：宋

階前萱草開丹花，竹根亂笋生如麻。
幽居無言感物華。
衡門流亂車馬絕，繞舍閣閣喧鳴蛙。
擬杜子美體賦夏日閒居三章·其三
作者：韓維
朝代：宋

鄰家芳樹牆頭垂，群鴉引兒日夜啼。
驅之稍去還滿枝。
我初厭鴉撓吾靜，聽之既久理亦齊。
擬杜子美體賦夏日閒居三章·其二
作者：韓維
朝代：宋

何所爲樂夏日閒，手把內篇卧且觀。
香氣氤氳滿簾間。
圓荷貼水雨打亂，青蔓挂壁風吹寒。
放魚
作者：韓維
朝代：宋

時哉清川魚，罹此鈎網牽。
稚子捧盤至，鱗采金翠駢。
一感仁者意，泳我清泠泉。
晨跳翻綠萍，暮息依白蓮。
脫身刀俎間，永以終爾年。
唯昔鄭國僑，亦嘗嘆悠然。
以方斯可欺，孟子稱其賢。
永懷古人懿，屢嘆春風前。
故漢嘉太守禮院學士張公挽詩·其一
作者：韓維
朝代：宋

奏賦先多士，讎書并列仙。
榮歸衣屢錦，高議蕝嘗綿。
料寇流言止，安民善頌傳。
憑誰持絮酒，一酹蜀山前。
故漢嘉太守禮院學士張公挽詩·其二
作者：韓維
朝代：宋

吾交崔與范，取友得端良。
直節晚仍苦，嘉名久更香。
高懷輕世利，餘事入文章。
萬里緘哀恨，春風挽鐸鏘。
效陶呈景仁
作者：韓維
朝代：宋

仲冬景氣和，游步獨徘徊。
微痾忽消散，我興在尊罍。
東鄰久廢飲，百勸首不回。
所憂在鐘律，未致儀鳳來。
此志豈不佳，孤論良難裁。
願公少置之，起視甕頭醅。
新作西北門樓
作者：韓維
朝代：宋

赤白崔嵬晚照間，投閑時復一躋攀。
時平守望皆無用，添得清秋數點山。
新得小石呈景仁
作者：韓維
朝代：宋

泥沙洗盡太湖波，狀有嵌崆勢亦峨。
可笑尚平游五嶽，不如坐視一拳多。
新植西軒
作者：韓維
朝代：宋

誰謂我圃隘，栽插尚盈畝。
築軒西臨兌，規地北占酉。
陽條散繁華，怒甲擎故朽。
封培童僕勞，窺看孩稚走。
雖非觀游盛，要是吾廬有。
壤疏人力薄，開發定遲後。
所頼春風意，與物無薄厚。
居閑日蕭散，對此自成偶。
問我何所爲，卦象觀六九。
問誰之與處，達者二三友。
爲生昧機利，於事寡營取。
但願花常好，酌我樽中酒。
新置北軒
作者：韓維
朝代：宋

紛敷北軒植，移劚來中園。
微雨一飄灑，咄咄芽蕊繁。
輕黄吐雙蕉，寸碧羅叢萱。
更憐二棕櫚，遠結蜀土根。
清風落檐楹，翼羽何翻翻。
惟此松竹姿，灑然出塵昏。
衆芳自爭妍，正性中獨存。
願秉歲寒操，翠色藹君軒。
早登襄城之龍山呈曼叔
作者：韓維
朝代：宋

鳥啼齋前樹，促駕吾當西。
朝從良友別，夕赴幽人期。
方以會合喜，敢曰道路疲。
予戇昧時利，百事棄不爲。
惟有好賢心，未愧緇衣詩。
明叔惠洛中花走筆爲謝
作者：韓維
朝代：宋

弱枝穠艷逐歸輪，裝出雕盤露色新。
滿酌酒卮聊自慶，一年齊見兩邦春。
明叔昆仲特惠梅花聊賦小詩三篇爲謝·其一
作者：韓維
朝代：宋

勁雪嚴風不易摧，瓊苞猶冠百花開。
洛陽去此無多地，不似迢迢驛使來。
明叔昆仲特惠梅花聊賦小詩三篇爲謝·其三
作者：韓維
朝代：宋

朱萼瓊華次第開，煩君自折向春臺。
遥知玉季承歡讌，唱盡新詞釂巨杯。
明叔昆仲特惠梅花聊賦小詩三篇爲謝·其二
作者：韓維
朝代：宋

玉斝久期繁艷至，筠籠先漏暗香來。
歌童知我憐芳意，不向尊前唱落梅。
春夜懷仲巽
作者：韓維
朝代：宋

今茲春始仲，氣序忽已燠。
及此暇夜清，開軒散煩蹙。
金波麗中天，流光正穆穆。
佳樹澄疏影，幽花運微馥。
濁醪時獻斟，清論遞往復。
諸季豈不歡，眷眷心所服。
高文炳辰宿，淵議贊化育。
匪才託遊好，餘潤久沾沐。
茲焉隔清賞，耿耿私恨蓄。
春芳正可樂，嘉會期晝卜。
春朝
作者：韓維
朝代：宋

燕語聞多日，蠶眠過幾宵。
花深不辨蝶，柳暗欲迷橋。
便面金環重，障泥玉勒驕。
黄公酒壚上，誰貰阮孚貂。
春貼子皇帝閣六首·其一
作者：韓維
朝代：宋

和氣生金殿，微風轉畫旗。
年年好春色，先是帝家知。
春貼子皇帝閣六首·其二
作者：韓維
朝代：宋

迎氣來歸胙，宜春祝降祥。
皇心勤治切，應喜寸陰長。
春貼子皇帝閣六首·其四
作者：韓維
朝代：宋

晝漏新添刻，春寒早放班。
恩隨寬大詔，一日遍人間。
春霽憶洛陽
作者：韓維
朝代：宋

少年結客洛陽時，閑傍東風駐馬蹄。
山色遠饒潘岳宅，波光輕撼窈娘堤。
花繁到處紅如堵，酒好尋常醉似泥。
頼有金臺舊知己，應憐魂斷虎牢西。
晏元獻公挽辭三首·其一
作者：韓維
朝代：宋

大策安宗社，高文著廟堂。
從容造辟議，感激薦賢章。
貂冕崇廞服，鑾輿俯奠觴。
哀榮豈無有，公德倍輝光。
晏元獻公挽辭三首·其三
作者：韓維
朝代：宋

直道初終見，高情出處同。
光華兩朝內，文字一生中。
愛酒憐陶散，言詩許賜通。
平生知己類，灑盡九原風。
晏元獻公挽辭三首·其二
作者：韓維
朝代：宋

先帝文章老，東朝羽翼臣。
風流至公盡，哀憤與時均。
簫鼓悲將曙，烟雲慘不春。
靈輀歸舊治，遺愛泣州民。
晏相公湖上泛舟賦
作者：韓維
朝代：宋

小雪未成寒，平湖好放船。
水光宜落日，人意喜晴天。
雲薄翠微外，禽歸莽蒼前。
上公寬禮數，清醉亦陶然。
晏相公西園雪後栽梅三首·其一
作者：韓維
朝代：宋

日晏金華勸講回，幅巾藜杖小園來。
知公灑落遺塵事，旋斸寒梅趁雪栽。
晏相公西園雪後栽梅三首·其三
作者：韓維
朝代：宋

寒芳準擬臨風折，佳句安排對酒論。
知想錢塘林處士，暗香浮動月黄昏。
晏相公西園雪後栽梅三首·其二
作者：韓維
朝代：宋

才看如粟吐花床，已想江南萬里香。
小綴柔枝得殘雪，密催繁艷喜晴陽。
晚坐同楊文叔賦
作者：韓維
朝代：宋

浮雲忽已沒，仰視天正碧。
凉風落我庭，燕子飛不息。
門無車馬賓，巾屨得自適。
顧慚無所爲，樂此朝與夕。
晚春
作者：韓維
朝代：宋

春暉東去月如弦，却拂凝埃敞北軒。
幾曲雲屏空白晝，一簾花雨自黄昏。
庭蕪碧合陰蟲息，窗樹紅稀鬥雀喧。
細憶舊歡都入夢，習家池上子山園。
晚步潁上和曼叔
作者：韓維
朝代：宋

披榛登大堤，下視何嶪岌。
野氣忍雪潤，河流带冰澀。
沙禽寂不飛，行子暮逾急。
不見洗耳人，悲風吹獨立。
晚過湖上登城樓泛小舟歸·其一
作者：韓維
朝代：宋

蛩響漸依階砌下，螢光亂出草萊間。
炎蒸散盡人輕健，從此籃輿數往還。
晚過湖上登城樓泛小舟歸·其二
作者：韓維
朝代：宋

綠水逶迤城兩面，清風摇動稻千畦。
獨乘幽興携樽酒，小艇歸時月已低。
晚過象之葆光亭戲呈一首
作者：韓維
朝代：宋

蕭灑崔家宅，重門一逕通。
竹烟虛晚碧，花雨重秋紅。
傲睨憐苔石，徘徊俯桂叢。
自期新月色，不爲主人翁。
晚過象之葆光亭步月
作者：韓維
朝代：宋

浮沉閭里間，放志謝維縶。
行貪月色靜，歸犯霜華濕。
寒鼓出城重，飛星過樓急。
却想竹亭下，主人猶獨立。
晚過鄰幾官舍三首·其一
作者：韓維
朝代：宋

炎日來休騎，紅塵喜放船。
波平凉洗馬，樹凈晚吟蟬。
風至披襟後，雲消倚拖前。
潭心見華月，歸意一留連。
晚過鄰幾官舍三首·其三
作者：韓維
朝代：宋

蕭灑君官舍，從來可數來。
養蓮疏濁水，薙草出荒臺。
芡散初成籍，蒲長欲映杯。
吾知蔣生逕，不爲俗人開。
晚過鄰幾官舍三首·其二
作者：韓維
朝代：宋

車馬東橋絕，凉風滿夕軒。
水聲通沁苑，樹色入夷門。
每接淵明咏，常懷仲理言。
滄洲如可約，杯酒會重論。
普安席上作得蔗字
作者：韓維
朝代：宋

羞隨輕薄兒，淚眼塵土下。
朅來精舍遊，置酒樂清暇。
杯盤春物少，惟見杏與蔗。
流陰足可惜，將子緩歸駕。
普明亭賦
作者：韓維
朝代：宋

楊柳飛花盡，櫻桃結子成。
蹊陰空凈綠，野艷有孤明。
訪古重來地，傷春獨望情。
幽禽亦何恨，百種向人鳴。
普明寺西亭五絕句·其一
作者：韓維
朝代：宋

溪面驚禽鳴復翔，薜梢藤蔓罥衣裳。
無端脩竹行不盡，何處野花時自香。
普明寺西亭五絕句·其三
作者：韓維
朝代：宋

水楊柳絮風中亂，野薔薇花波上明。
春芳零落不照眼，對此聊復開予情。
普明寺西亭五絕句·其二
作者：韓維
朝代：宋

脩篁蔽日森蒼壁，遠麥迎風亂翠波。
安得嵩雲灑飛雨，更將清思助吟哦。
普明寺西亭五絕句·其五
作者：韓維
朝代：宋

野鶴飛來水樹春，丹砂作頂羽如銀。
似矜毛彩非凡偶，欲下清波猶顧人。
普明寺西亭五絕句·其四
作者：韓維
朝代：宋

圓荷帖帖野池平，時有龜魚傍岸行。
春事寂寥初暑動，坐聽流水竹間聲。
景仁招况之聞用歌舞望門而反作此戲之
作者：韓維
朝代：宋

一夜嚴風結素波，盍簪寧避曉寒多。
范滂攬轡方清俗，墨子回車豈惡歌。
雲外雁寒驚歲晚，林間鴉語弄春和。
知君不久承寬詔，始奈紅裙綠酒何。
景仁次道齋禮院予與和叔過之值其方飲引去二君以詩見謝三首 答次道 其一
作者：韓維
朝代：宋

肅肅奉常署，高門敞天街。
群英謹邦祠，先事戒潔齋。
我時過其舍，值與衆客儕。
方聞治杯酌，避去禮亦諧。
愧無孟公名，安使所至懷。
不知賢豪意，未遽見睍排。
明日出長篇，正聲謝淫哇。
如畏明義重，殷勤懼暌乖。
幾時持筆和，落紙還成揩。
何以敘繾綣，晨當策疲騧。
景仁次道齋禮院予與和叔過之值其方飲引去二君以詩見謝三首 答次道 其二
作者：韓維
朝代：宋

昔予有行邁，辱贈猗蘭辭。
今我復來遊，重貽黄鵠詩。
蘭以喻芳潔，擷佩正所宜。
鵠以興翅邈，鸞皇共追隨。
句成自有法，意厚良不訾。
投非所當授，乃反駭且疑。
蘭生深林間，藹然抱幽姿。
鵠有江海志，孤軒謝羈雌。
殘折蘭色改，跂尚鵠性悲。
願君兩置是，逍遥以相期。
景仁次道齋禮院予與和叔過之值其方飲引去二君以詩見謝三首·答景仁
作者：韓維
朝代：宋

自我伏田里，三駕遊上都。
其誰肯來顧，莫與夫子如。
久積疏野抱，况茲病薾餘。
厚意不即報，悁勞在朝晡。
驅馬寒日中，薄暮到省廬。
屬聞從衆賢，高會羅盤盂。
逡巡望華闥，却走不及徐。
鸞儀與鴻舉，其勢固自殊。
胡爲枉嘉藻，似欲相牽拏。
中論十年舊，見許道義徒。
管鮑久不作，知音幾終初。
豈敢忘君言，誓將守淳愚。
景仁示去歲所賦菊屏菊塔二詩輒以一篇答之
作者：韓維
朝代：宋

斯民去古遠，日與巧僞遷。
粲粲黄金花，揉屈同杯棬。
列屏聳浮圖，光彩生盤筵。
匪惟悅群兒，愛咏及華顛。
我欲叱園史，解結除其編。
萬物有本性，各使歸自然。
景仁雨中同遊南園·其一
作者：韓維
朝代：宋

暖日催花落夕曛，輕雷一夜變重雲。
安輿少滯無多怪，澀雨慳風自古聞。
景仁雨中同遊南園·其二
作者：韓維
朝代：宋

宿醉厭厭曉尚曛，卷簾清思滿風雲。
久嫌日暖撩人困，却喜花香带雨聞。
暮春遊卞氏園
作者：韓維
朝代：宋

路出清陰下，殘花著馬蹄。
過城春水靜，度墅野橋低。
池廢青蘋合，林深綠笋齊。
流鶑知我恨，落日再三啼。
曉出郊過方秀才舍飲
作者：韓維
朝代：宋

浮雲散朝陰，初日動晴煦。
行隨風葉遠，去傍田家路。
人間無遽色，馬緩有安步。
遥識主人舍，青帘出霜樹。
曉霽
作者：韓維
朝代：宋

時澤鬰初霽，朝景爛已盈。
幽人獨坐久，春鳩相應鳴。
清風動佳樹，平地泛落英。
方懷歲成喜，况值茲賞并。
曹通直以顔魯公墨迹題辭乞詩刊石
作者：韓維
朝代：宋

臨池餘事得忠臣，白刃林中不動身。
見義捨生安爲己，懷諼保位獨何人。
英名在世長如日，遺像於今凜若神。
一覽精誠方自失，羞將累句刻蒼珉。
曾太皇太后挽歌二首·其一
作者：韓維
朝代：宋

不宰功參帝，無疆道合坤。
簾帷保明辟，社稷付神孫。
身蹈姜任德，心通黄老言。
褒揚存手詔，奚仗史毫論。
曾太皇太后挽歌二首·其二
作者：韓維
朝代：宋

慶緒鍾王國，柔儀儷帝家。
仁深天與性，教盛月增華。
海上黄金闕，人間素柰花。
臣民懷慕意，猶冀返雲車。
曾通直見惠風琴
作者：韓維
朝代：宋

剡竹紉絲匠意深，泠然終日自成音。
吾君方急民財阜，好助薰風入舜琴。
會微之諸君
作者：韓維
朝代：宋

開齋坐閱歲華空，樂與賢豪燕喜同。
清影屢移松桂月，和聲頻送管弦風。
遠于籍外追歌妓，恨不樽前作醉翁。
况近始郊多廢事，共迎蕭露入弦中。
會聖宮
作者：韓維
朝代：宋

驅車□□□，回首望陵樹。
岡原何鬰盤，左右瞰龍□。
□□□□□，□此延真馭。
冠山崇朱堂，面洛□□□。
□□□□璧，鐵馬有餘怒。
深沉風塵表，想□□□□。
□朝尚仁儉，供養事殊古。
充邑無豪宗，埋枕廢嬪御。
寂寞歌舞音，飛花亂紅素。
小臣駭奇觀，怳若夢帝所。
巍巍列聖業，欲頌慚非甫。
服除送兄弟還都
作者：韓維
朝代：宋

日月忽已遠，再見新穀升。
喪期有常數，吉我衣與襟。
俯仰自悲咤，淚下肝膽崩。
尚推立身報，未即泯餘生。
肅肅忠憲公，秉德輔休明。
報國有遺意，訓言猶在聽。
况茲世厚恩，兄弟秩王庭。
一朝出門去，事業各自營。
上當答君仁，下以爲親榮。
獨此抱痾瘵，謝喧守柴荆。
掃冢奉時祭，履田課春耕。
既無公家責，聊徇狷者情。
出處雖云異，要以道爲程。
朝發靈樹寄曼叔師厚
作者：韓維
朝代：宋

朝發靈樹東，曠野陰氣積。
驅馬入草間，左右號鸛鷁。
重雲黕玄幕，孤月隠白壁。
欹危涉塗淖，轉側緣溝脈。
凉風滿川陸，眺覽多所適。
却想會合樂，轉首已成昔。
諸君豪俊士，經訓飽搜昋。
上下古與今，抗論堅莫敵。
顧我處其間，傾聽但跼蹐。
校士豈所當，直以氣類得。
譬如禮天壇，珪璧奠且植。
陶匏以其質，并列不爲惑。
論心見表暴，吐口出白黑。
朝案每共飲，夜床仍抵迹。
嘲諧間一發，清笑高啞啞。
自謂得如此，至死無厭斁。
敢於百里間，而憚轡與策。
因詩謝所思，酬篇無我默。
村居曉起
作者：韓維
朝代：宋

天星何寥寥，野曠風露清。
田父出門望，山鴉繞舍鳴。
蠶桑從此起，農里各有營。
顧慚不耕者，日宴掩茅衡。
杜君章家賦海棠二首·其一
作者：韓維
朝代：宋

長條無風亦自動，繁艷著雨更相宜。
少陵不奈被花惱，終日顛狂覓酒卮。
杜君章家賦海棠二首·其二
作者：韓維
朝代：宋

濯錦江頭千萬枝，當年未解惜芳菲。
今朝得向君家見，不怕春寒雨濕衣。
東禪院坐上作
作者：韓維
朝代：宋

山林曾是自由身，豈合區區入世塵。
蕭散未能忘故態，優游聊喜及時春。
閑中濁酒偏親我，風外飛花欲趁人。
多謝鳴鳩催對雨，坐慚無術粒斯民。
東窗
作者：韓維
朝代：宋

高窗不掩秋氣清，下見瓦沼涵泓澄。
雨洗浮萍翠色靜，青叢綠蔓相纏仍。
階前童童兩好樹，上有鳴禽不可數。
杖藜書生愛苦吟，獨立西風無旦暮。
東郊
作者：韓維
朝代：宋

東郊絲雨破浮埃，繡騎尋芳兩兩來。
十畝霜陰青翳目，一篙溪色碧於苔。
林花泛日鶑求友，壠麥含風雉應媒。
綠柳朱欄多酒市，杖頭誰伴玉山頹。
某伏蒙寄示五言二韵詩輒次韵上呈聊以見志
作者：韓維
朝代：宋

尚不求真語，何能計妄言。
且饒只麽會，猶是弄精魂。
桃花承露紅
作者：韓維
朝代：宋

蕣英憔悴藕花零，籬下紅芳特地榮。
妍麗頓添秋氣象，歡娛潛動老心情。
武陵溪上分顔色，洛水園中得號名。
爲此徑須判一醉，緩調絲管促飛觥。
桃花菊·其一
作者：韓維
朝代：宋

誰測天工造化情，巧將紅粉傅金英。
武陵溪上分佳色，陶令籬邊得異名。
不使秋光全冷淡，却教陽艷再鮮明。
甕頭消息香醪熟，何必黄花便可傾。
桃花菊·其二
作者：韓維
朝代：宋

霜女星娥不俗情，施朱點出淺深更。
平泉記上遺嘉品，本草經中注別名。
氣得清凉開更早，色霑寒露久逾明。
今朝樽酒來籬下，不爲重陽爲爾傾。
棣華堂
作者：韓維
朝代：宋

錦衣齎鉞耀當年，心在王家迹在邊。
論議每先諸將勇，規模仍襲仲兄賢。
一朝華棟飛翬動，四坐清觴插羽傳。
欲賦酬章慚懦武，白頭終日誦塵編。
樂道示長句輒次韵
作者：韓維
朝代：宋

光陰不覺成陳迹，事變何嘗有定期。
身外閑愁無自入，飲中歡興未全衰。
編排暑後新投酒，檢點秋來合唱辭。
更欲邀君浮畫舫，藕花菱蔓滿西池。
次道東軒賦惜春
作者：韓維
朝代：宋

青春忽已晚，去我劇奔馬。
殘芳已掃園，濃綠空蔽野。
春風欲有問，對酒不能把。
人心正如此，狂雨自飛灑。
次韵
作者：韓維
朝代：宋

勢利拘牽無已時，超然真樂絕端倪。
家風淡寂從今見，人事塵勞與我暌。
門外旌旗猶坌拂，轅間款段已鳴嘶。
何當解組如初約，直與西京二傅齊。
次韵君俞
作者：韓維
朝代：宋

世事真千變，年光又一新。
舉生皆是幻，熙我莫如春。
嘯傲盈樽酒，詩書滿席塵。
園林已芳意，懸榻待高人。
次韵君俞偶成·其一
作者：韓維
朝代：宋

我道非生滅，天時自去來。
交親常在席，醪酒不空罍。
默坐唯聽水，閒行忽見梅。
何人同此適，君意亦悠哉。
次韵君俞偶成·其二
作者：韓維
朝代：宋

雪意凝還解，冰紋結復開。
林鴉時嘯侶，城雉不憂媒。
造適心無礙，忘機語絕猜。
曹溪不欺我，何處有塵埃。
次韵和三兄田家
作者：韓維
朝代：宋

東皋雨新足，綠野對柴扉。
晴日風景曠，暮春草木肥。
好鳥依林響，疲牛望舍歸。
餉婦散田陌，桑間人語稀。
次韵和之美十日菊
作者：韓維
朝代：宋

孤根隨地發，繁蕊破霜遲。
但取凋零晚，何憂賞愛移。
物情傷老大，人事閱興衰。
會有陶彭澤，清樽與重持。
次韵和厚卿答微之
作者：韓維
朝代：宋

秉節當官號直清，非招不往爲虞旌。
書聞玉座光儒效，任久琳宮長道情。
老縱筆鋒尤壯健，醉評花艷益精明。
吾人豈是蓬蒿士，默默拘攣過一生。
次韵和原甫遊會靈觀
作者：韓維
朝代：宋

松喬去我久，高駕不可攀。
何意塵外遊，近在王城間。
先帝昔臨御，抱沖啟玄關。
營宮奉嶽鎮，縹緲當人寰。
疏泉抗臺殿，擬迹三神山。
想像列仙下，半空來佩環。
雲車倏容與，旄節儼成班。
翩翾萬玉女，紅頰翠羽鬟。
世人那得見，石壇空自閑。
伊予厭羈跼，酷甚負病瘝。
茲行適所願，帖若賈在闤。
春風吹園桃，幾日朱霞殷。
寒碧竹間見，新黄柳際還。
主人非素期，促具初無艱。
抗侯角善手，持觴發歡顔。
尚無形骸累，安問紱與綸。
跋馬興不盡，東池水潺潺。
次韵和君實寄景仁
作者：韓維
朝代：宋

予年行七十，惟日就志昏。
雖高鴻鵠舉，尚困鷄鶩喧。
壯心久已摧，弱羽不得翻。
每誦少游言，顧慚下澤轅。
蜀公有高志，謝事久杜門。
擾擾世俗務，不復掛口論。
群經雜圖史，擁坐如周垣。
上談千載故，速若水注盆。
客來必命酒，左右拱諸孫。
雖無鼓舞懽，自喜談笑溫。
仰高顧吾私，有類羝觸藩。
尚期蓬蓽完，亦有桑榆存。
近觀敕子詩，尤見朋義敦。
卜居近吾廬，指日駕君轓。
構堂始云基，築圃亦已樊。
前知會合期，不慘離索魂。
想像入第初，親賓燕華樽。
談高一理會，體王百疾奔。
共完天純粹，豈識世詐諼。
方笑司馬翁，獨樂守空園。
次韵和唐公北使途中見寄二首·其一
作者：韓維
朝代：宋

文史平居樂，塵埃少別心。
都門開柳色，樽酒駐車音。
漢節光華遠，春風藻思深。
一聞傳麗句，清興靄盈襟。
次韵和唐公北使途中見寄二首·其二
作者：韓維
朝代：宋

殘紅著樹春無幾，悵望君家綠玉杯。
美酒應容步兵醉，後堂先約戴崇開。
次韵和崔朝散西湖避暑
作者：韓維
朝代：宋

人生苦炎歊，我所得蕭爽。
喬林無纖穿，好鳥不停響。
馮軒縱遐矚，萬象歸一掌。
道心流水閑，世事浮雲往。
豈同中林士，所樂在膏壤。
寄語同心人，金鱗當透網。
次韵和平甫同介甫當世過飲見招
作者：韓維
朝代：宋

炎風得秋亦已凉，喜抱塵策羅南窗。
策中古人不可見，獨咏君子予心降。
高文大論日傾吐，響快有類鐘應撞。
却嗟吾儕多暇日，俚謠暴謔何其嚨。
驅車正得我所念，起具肴蔌陳杯缸。
自憐愚戇接豪邁，蔽履乃與華冕雙。
聖經王道有本末，斟挹醇粹揮其尨。
須臾上下今與古，武庫千矛鏦。
疑懷滯義一開豁，有如暗室來明釭。
馮侯抗議亦殊健，短鈎長{缶丕}相撐摐。
介卿後至語閑暇，偃載戈甲韜旌幢。
弱弓枉矢尚何用，久已束手甘避逄。
是時君有山陽役，扁舟已具河之矼。
朝吟淮山翠撲撲，夜夢楚水鳴淙淙。
軒然欲去坐所惜，文字雅正姿信悾。
行年三十不得飽，况有薦道登朝邦。
遂令奔放不自斂，欲旅漁釣終湖江。
朝廷攬賢無遠近，北盡漠塞南嶺瀧。
如君才大齒且壯，安可推亮而居龐。
功名得時看樹立，豈若都尉眉空厖。
次韵和景仁兄
作者：韓維
朝代：宋

既酬斯有酢，在禮猶可追。
起勸孰曰狂，狂在捉白髭。
白髭雖見捉，淥酒安可辭。
歌童小如拳，聊以開公眉。
次韵和李公達見寄
作者：韓維
朝代：宋

五分符竹盡吾鄉，聖主恩私溢故常。
攬轡豈能清北道，支筇時得問西堂。
湖邊凍柳生春意，月下晴梅動暗香。
乘興可能同一醉，聞君筋力尚堅强。
次韵和永叔種菊過節方開
作者：韓維
朝代：宋

皇天於萬生，難用一理曉。
芝蘭喜憔悴，蒿艾長美好。
况茲封培晚，榮茂安得早。
頼逢賢主人，拂飾文字巧。
不然彼微芳，零謝同衆槁。
清霜不能凋，秀色出庭草。
珊珊黄金明，落落衆星小。
人生苦多累，適意會常少。
在昔陶公園，恨無酒樽倒。
斂襟賦寒華，高唱徒杳裊。
幸無斯人嘆，一醉可遺老。
次韵和相公九月八日所賜詩
作者：韓維
朝代：宋

叢頭金菊層層鬧，木末丹花艷艷紅。
美景歲時暌壽斝，流光朝暮閱疏鍾。
詩成洛社騰郵置，夢繞伊川捧杖從。
早晚安車來就第，樽前重奏喜相逢。
次韵奉同景仁答微之
作者：韓維
朝代：宋

鴉腹靈砂養就丹，知公不復更衰殘。
洛川花下經春醉，潩水亭邊盡日歡。
白髪高吟思老筆，青娥嘉贈佇華鞍。
淮陽過客如相問，莫道閑人姓范韓。
次韵奉答君俞
作者：韓維
朝代：宋

閭里幽居几案前，迹雖相異意同然。
禪書罷閱成端坐，訟牒希投得晏眠。
情累已知超永劫，身名那復計當年。
才疏政拙逢嘉歲，敢竊天功自謂賢。
次韵奉答君實問禪
作者：韓維
朝代：宋

仲尼稱無我，老氏貴不仁。
存心一鄰虛，去道萬由旬。
入俗權立聖，達空安取真。
摩詰非有法，還公本來人。
次韵奉答四哥廷評欲垂訪以詩爲示
作者：韓維
朝代：宋

再臨鄉國兩逢春，乞與優閑荷帝宸。
德薄敢同商四老，論狂難預漢諸臣。
行吟水際花粘履，燕坐林間絮點茵。
早晚湖波照車馬，爲君酌酒鱠鮮鱗。
次韵玉汝
作者：韓維
朝代：宋

浮生難得是華顛，美景能并屬禁烟。
况值公庭多暇日，且欣農畝兆豐年。
曾裁酒量容杯斝，謂品歌聲被管弦。
莫道老人無氣力，能排萬事付陶然。
次韵玉汝弟乞致仕不允
作者：韓維
朝代：宋

人生大節在行藏，七十歸休有舊章。
紅旆碧幢雖帝寵，紫嵩清潁是吾鄉。
老依蓮社心沖寞，夢繞榆關路杳茫。
何日安車解歸鞅，濁醪鷄黍晏東崗。
次韵答和樂道侍讀給事
作者：韓維
朝代：宋

歲豐訟滋簡，拙守容晏眠。
起來視雲景，春意亦已鮮。
驅車望南城，精廬屹當前。
華堂坐沈邃，遲日步暄妍。
流覽高僧壁，稽首金像蓮。
即事豈非適，感懷良慨然。
宮藩與鄉閈，早接二公賢。
高文炳群宿，大論傾長川。
爾來曾幾時，急景凋朱顔。
從容味真理，蕭灑賦高篇。
豈無安民策，坐惜成棄捐。
尚期雅正音，入和薰風弦。
余本巖壑姿，臺閣繆見延。
淵明亦有言，誤落塵網間。
命固有行止，理非可控搏。
素髪紛已垂，行當掛吾冠。
側聞治林圃，栽插及晴天。
芳芽吐膏壤，柔條擢暖烟。
光景非我力，爲君導鳴泉。
次韵答微之
作者：韓維
朝代：宋

空門欲問君何得，滅色終非我所能。
岑寂歡狂均有待，無相與處是良朋。
次韵答提刑王朝奉席上看梅見貽
作者：韓維
朝代：宋

誠己從來不問天，肯將衰白慕華軒。
調羹豈是山翁事，只合看花對酒樽。
次韵答景仁喜雨
作者：韓維
朝代：宋

凉雲四向復，沴氣一消沉。
上天垂景貺，高秋霑喜霖。
槁苗變新實，時菊抽芳心。
聆君得意句，起我掉頭吟。
次韵謝尉公靖同遊北園五首·其一
作者：韓維
朝代：宋

我本巖壑人，何意裨衮闕。
一從譴逐歸，林下聊散髪。
步堤得幽花，照水見新月。
即此窮朝曛，平夷免歌蹶。
次韵謝尉公靖同遊北園五首·其三
作者：韓維
朝代：宋

鑿堤要水近，依竹任逕斜。
殘葉時委地，晚笋猶穿沙。
不知人間世，况論空中花。
却思城市喧，閣閣鳴群蛙。
次韵謝尉公靖同遊北園五首·其二
作者：韓維
朝代：宋

陰陰喬木交，竦竦修竹翠。
黄花與丹實，夾路何瑣細。
是辰雨新足，支策問田事。
一感孤征鴻，淚落衣襟際。
次韵謝尉公靖同遊北園五首·其五
作者：韓維
朝代：宋

九夏困炎毒，出門如探湯。
不知此幽亭，俯仰皆清光。
寒流給我濯，白雲供我望。
况有尊中酒，猶泛殘菊香。
次韵謝尉公靖同遊北園五首·其四
作者：韓維
朝代：宋

今茲冬已孟，青林猶蔽野。
愛此晴景嘉，置酒衡茅下。
緬思陶公句，異代同瀟灑。
結廬在人境，而無車與馬。
步月
作者：韓維
朝代：宋

初陽奪殘凜，和氣不待春。
况茲華月白，光彩清路塵。
整我巾與屨，迢遥步城闉。
仰觀衆星色，收芒避孤輪。
虛無一境間，豈復知吾身。
嗟哉御風者，有待奚足珍。
武牢道中
作者：韓維
朝代：宋

春寒驅傳馬，西度虎牢關。
草樹高低雪，烟雲左右山。
英豪攻戰地，風物笑談間。
俯仰看今古，翛然百慮間。
歲暮
作者：韓維
朝代：宋

高風動河漢，肅肅下陰霜。
起視夜向艾，華星粲相望。
犬吠閭巷靜，哀鴻正南翔。
歲暮已多感，及茲重成傷。
歸許道中二首·其一
作者：韓維
朝代：宋

京洛風塵久客情，暫由歸路眼中明。
最憐楊柳青青色，徐策征驂唱渭城。
歸許道中二首·其二
作者：韓維
朝代：宋

駱駝崗上沙如浪，馬足東來困涉登。
却羨長陂春水滿，清晨漁子下寒罾。
毌沆挽辭二首·其一
作者：韓維
朝代：宋

早接英豪論，聞君伯仲賢。
高談諸老屈，懿行一鄉傳。
處順寧違俗，求歸不待年。
終南山色好，長到酒樽前。
毌沆挽辭二首·其二
作者：韓維
朝代：宋

疇昔西遊雍，相逢各壯年。
坐從歌扇密，歡任酒杯傳。
樂事空塵土，清名自簡編。
耆英滿朝路，回首一潸然。
水閣
作者：韓維
朝代：宋

約略橫雲島，欄干瞰玉淵。
雨汀翹睡鷺，風樹咽嘶蟬。
綠髪莓苔地，紅衣菡萏天。
夜深三弄笛，月在釣魚船。
江亭晚眺
作者：韓維
朝代：宋

日下崦嵫外，秋生沆碭間。
清江無限好，白馬不勝閑。
雨過雲收族，天空月上彎。
歸鞍侵調角，回首六朝山。
江長官惠茶
作者：韓維
朝代：宋

春風北苑露芽繁，購得封題第一番。
真際雲門吾不問，一提瓶起萬魔奔。
治圃
作者：韓維
朝代：宋

久雨地氣泄，百草日以滋。
勃然翳我圃，積茀不可治。
遂令蕭艾質，唐突蘭蕙姿。
鴻鵠不肯下，跳蛙恃而嘻。
長林困纏繞，蘿蔓鬰四垂。
青雲避蒙密，白日爲蔽虧。
久與人迹絕，陰有物怪窺。
涉秋月既仲，薙人事芟夷。
援斧一揮拂，榛蕪爲之披。
俯憐蟻穴亂，坐聽蟲響移。
濯濯行樹色，涓涓佳菊枝。
凉風自西來，衆葉光參差。
牆堵豁已去，南亭見華榱。
却下走直道，無復蛇虺疑。
維此峙嘉堋，飲射之所施。
循玩失前穢，放懷得新怡。
如昔漢初定，禮法壞不支。
叔孫剗秦弊，樹茅絕其儀。
皇皇天子庭，一旦羅尊卑。
表位肅以整，衣冠紛陸離。
圃也不足道，拔邪亦由斯。
作詩試永歌，憤涕下交頤。
泛汝聯句
作者：韓維
朝代：宋

平居厭城郭，具舟泛清汝。
藍光一水遠，鐵色兩崖古。
日華動中流，沙紋亂前渚。
湍鳴達公橋，草綠襄王墓。
園英擁流沫，風葉墮殘雨。
停橈弄山泉，扶杖過花塢。
澄潭數亂石，斷石橫顛樹。
泳波魚鬣舒，闖穴蛙首怒。
衝雲一雁遠，唼荇群鷗聚。
村間桑柘春，川闊牛羊暮。
回頭綠樹失，卷幔青峰露。
尋幽恣盤桓，泊淺屢回互。
靈草不知名，珍禽啼在處。
夕陽散鳴鳩，荒阡拱游兔。
挽纜謠歌童，簪花立田婦。
高歌客自如，歸涉人相負。
青蒲戢戢生，紫燕翩翩度。
雲烟波底明，井邑林外睹。
欣逢閭里舊，愧乏鷄黍具。
抰水薦抸鱗，掘石羞山茹。
繞塘梅實綠，冒桂禽殻素。
我巾聊一頹，石榼煩屢注。
朱櫻出芳林，紫笋侑雕俎。
高篇爛珠璧，至樂謝鐘鼓。
嗟予性本隘，於世事皆魯。
便欲棄簪裳，歸去事田圃。
肆意山水樂，脫身塵埃苦。
此適誠足尚，斯言未宜遽。
聖神拱巖廟，賢俊畢珪組。
如君之所懷，於時當有補。
高文贊皇猷，大論寧國步。
無爲五斗卑，遂屈萬里舉。
明心在知己，汗顔愧虛譽。
時方索大鼎，胡爲炫康瓠。
富貴固衆欲，非望久自阻。
聖賢有遺言，戮力期共赴。
嘗聞曰中庸，曾不滯出處。
進當澤生民，退則守環堵。
所求義與比，要在身不污。
願無廢吾言，於道其可庶。
洗馬澗
作者：韓維
朝代：宋

飄花拂柳巧縈回，回處朱闌壓岸苔。
安得扁舟繫林下，共看清月入波來。
洛城雜詩五首·其一
作者：韓維
朝代：宋

分從柳外揚鞭去，同作花前載酒行。
題得新詩無處寄，雜英飛絮滿春城。
洛城雜詩五首·其三
作者：韓維
朝代：宋

上東門外春三月，桑葉陰陰覆菜花。
密竹亂流行逕絕，桔槔鳴處是人家。
洛城雜詩五首·其二
作者：韓維
朝代：宋

洗馬澗邊芳樹密，闌干仍在碧流西。
香檀亂拍朱弦急，應有遊人醉欲迷。
洛城雜詩五首·其五
作者：韓維
朝代：宋

櫻桃園裹鳴禽亂，獬豸池邊積草多。
七十年前繁盛地，曲溪深隧見張羅。
洛城雜詩五首·其四
作者：韓維
朝代：宋

無數長條亂曉風，誰將紫錦覆春叢。
殘英點落青苔面，獨倚朱欄細雨中。
洛府東池泛舟
作者：韓維
朝代：宋

風中林葉欣欣動，竹外波光剡剡來。
日晚清樽催客醉，夜深紅燭待船回。
浪淘沙
作者：韓維
朝代：宋

飽食日□□。□上危亭。東風昨夜入□□。□□雪晴雲□□，□遍銀屏。回首嘆勞生。□鼎相承。皇恩早晚□□□。□□陂邊垂釣手，不負幽情。
浴普靜同江二李叔中道賦
作者：韓維
朝代：宋

夜來飛雨濯殘芳，綠遍童童佛樹行。
把酒可勞悲暮節，振衣還自喜微凉。
清簾不下輕颺燕，別院時來暗靄香。
自是嵩陽欲歸客，爲公聊盡次公狂。
清明北園泛池舟中作
作者：韓維
朝代：宋

路繞高林盡，舟篷出近灣。
鳥啼青竹影，人對綠波間。
野色平當坐，春愁巧作顔。
已知湖榭近，飛絮落班班。
清漣磯獨坐
作者：韓維
朝代：宋

綠篠清漣得釣磯，制名翻與實相違。
沉鈎不忍潛魚亂，回棹常侵宿鳥飛。
林靄散餘知月上，水風清極怯秋歸。
興來詩就觴來盡，不信人間有是非。
減字木蘭花
作者：韓維
朝代：宋

和風動□。□□新年□入手。世事塵□。□□□情近酒□。水開湖□。□□笙歌波面起。相與排□。□□□勝特地□。
游龍門詩十二首·乾元寺
作者：韓維
朝代：宋

林深寺獨在，谷轉路猶邈。
徐行出萬木，斗起造雙閣。
一踐清凉境，始知人世濁。
游龍門詩十二首·利涉塔院
作者：韓維
朝代：宋

許公讀書地，塵像一來拂。
門掩僧不歸，檐低燕飛出。
高人不可見，石塔鎮寒骨。
游龍門詩十二首·寶應寺
作者：韓維
朝代：宋

林巒若無路，鐘磬時出谷。
鑿石排僧龕，研金畫佛屋。
日沒上方夕，明燈滿雲木。
游龍門詩十二首·廣化寺
作者：韓維
朝代：宋

日照香剎端，風生石門下。
精誠或有禱，嘉况如可把。
安得飛片雲，坐看靈澤灑。
游龍門詩十二首·潛溪
作者：韓維
朝代：宋

李公舊林壑，及此與幾授。
清泉流不竭，密竹老逾秀。
我慚疏野人，來值溪花後。
游龍門詩十二首·白傅影堂
作者：韓維
朝代：宋

遠人乘化往，生死不爲累。
肖象即當年，忘言非翼世。
一奠祠下觴，清風肅然至。
游龍門詩十二首·盧溪
作者：韓維
朝代：宋

伊人沒已久，溪溜亦如綫。
淳風揖老僧，清陰坐春院。
始晤入山深，幽林鳥聲變。
游龍門詩十二首·石樓
作者：韓維
朝代：宋

縈回陟雲根，結構出石面。
河傾八灘惡，野豁兩崖斷。
曠然懷抱開，舉酒臨壯觀。
游龍門詩十二首·聖善寺
作者：韓維
朝代：宋

陟逕凡幾盤，坐堂聊一息。
龍去空舊巖，崖崩有遺石。
不見林下僧，鳥啼山寂寂。
游龍門詩十二首·菩提院望雒亭
作者：韓維
朝代：宋

茲亭何岧嶢，下瞰伊與洛。
惟昔定鼎地，絕雲飛觀閣。
姬公安在哉，氣象空回薄。
游龍門詩十二首·西溪
作者：韓維
朝代：宋

我從南嶺來，引轡下雲木。
不知溪流處，但見翠滿谷。
凉葉覆山泉，脩篁翳茅屋。
游龍門詩十二首·香山上方
作者：韓維
朝代：宋

貪奇忘我勞，上上不復省。
窮遊盡人迹，却立看佛頂。
日暮不忘歸，青山滿烟景。
湖上招曼叔
作者：韓維
朝代：宋

故人旌旆鎮鄰城，未奏驪歌已愴情。
莫爲炎蒸慵命駕，綠荷紅芰水風清。
湖上飲
作者：韓維
朝代：宋

高秋水木變清光，荷葉乾枯䆉稏黄。
習靜久安融子懶，乘歡聊發次公狂。
未甘濁酒欺人老，深喜寒花入坐香。
更謝林端新月色，留連歸舫盡三觴。
滍城
作者：韓維
朝代：宋

駸駸二三騎，南并橫山去。
山窮遠川出，始見滍陽樹。
荒城蘿蔦合，表裏無寸土。
但聞鳥啼聲，不見鳥啼處。
呼兒開棘扉，掃榻坐茅廡。
清泉給盥濯，凉風生仰俯。
濁醪稍似佳，山果來近圃。
始酌薰然和，中飲淡無慮。
案頭羲皇經，編絕幾見補。
先生發其微，大義談四五。
紛攘自諸家，簡易獨太古。
形骸非我有，冠带尚誰取。
道存固匪外，兩致默與語。
是時季春望，山月夕已吐。
清光出深竹，葉上露如雨。
寒侵毛骨生，思有煙霞舉。
却念人世間，紛紛何足數。
潁橋會曼叔坐中寫呈
作者：韓維
朝代：宋

朔雪清初霽，風生翠柏陰。
星辰寒殿近，燈火夜堂深。
坐愛溫爐密，歡從濁酒斟。
何當老吾里，杖屨日相尋。
潁橋路中別曼叔
作者：韓維
朝代：宋

磷磷清潁流，中截兩崖斷。
架橋在城底，斗出曠平漫。
陰風無邊來，左右篷驚轉。
我行感時節，跋馬重爲戀。
雖非遠別戚，所恨良會散。
却想置酒地，松陰野色晚。
潤州
作者：韓維
朝代：宋

雄風摇碧綠，畫角吊黄昏。
一带分江記，雙峰點海門。
照禪師久欲一見比至汝則已遊矣因題廣惠
作者：韓維
朝代：宋

高僧寂寞空塵坐，古寺悲凉足野風。
道在豈須煩目擊，亭前雙柏自葱葱。
照鄰從予假韋蘇州集因以詩致之
作者：韓維
朝代：宋

都官郎署老，平淡古人如。
更覓蘇州集，長依釋子廬。
室中無凈几，門外自華輿。
爲問蕭疏意，如何善福居。
燈夕次韵答微之
作者：韓維
朝代：宋

白首還家再遇春，每將弦管樂脾神。
况逢舊相分藩契，仍喜閑官脫世紛。
燈散異光全作晝，歌翻新調欲留雲。
歸時絕景醒餘醉，極望銀蟾照玉塵。
燕諸生於內集堂作詩以勉之
作者：韓維
朝代：宋

濟濟衆君子，庠序之冠冕。
來燕升我堂，良用慰衰蹇。
清言屏絲竹，善意陋肴膳。
茲藩實故國，賢哲世多顯。
荀陳沒已遠，餘迹竟未踐。
顧慚爲政久，儒道不加闡。
雲飛乏孔翠，廟薦闕瑚璉。
非期寵祿光，或慮志業淺。
惟天儻有待，在己固當勉。
臨觴無以侑，相敦在誠善。
獨坐
作者：韓維
朝代：宋

雪屋生寒勁，風燈落燼頻。
驚號獨過雁，默坐未眠人。
世事存傷沒，年華故換新。
還將寂寞意，强與凍醪親。
玉汝弟創治新居作詩見詒次韵爲答
作者：韓維
朝代：宋

止足嘉言每念茲，不應華髪嘆歸遲。
非關啟第誇三戰，直爲營巢欠一枝。
盛放清風來北戶，細分鳴溜入西池。
十年契闊多遺恨，今日欣同仲氏篪。
玉汝惠貓頭笋
作者：韓維
朝代：宋

漢臣問鵬曾遊地，臘祭迎貓始出林。
解籜光先凝片玉，含甘珍重等兼金。
王侍讀挽辭二首·其一
作者：韓維
朝代：宋

舊族人猶鳳，清班署冠鰲。
法書傳隸古，才筆擬莊騷。
贈印官稱寵，題旌謚典高。
無由攀葬紼，佇立望行艘。
王侍讀挽辭二首·其二
作者：韓維
朝代：宋

去日還鄉旆，今朝反葬車。
露門虛近位，東觀束殘書。
論議留臺閣，哀榮動里閭。
始終稽古力，當代幾人如。
王家渡
作者：韓維
朝代：宋

浮舟亂清洛，中流望嵩少。
山晴水光晚，藍碧近相照。
倚崖睨落日，坐覺身世小。
嘆息浮生勞，臨風一長嘯。
王巖叟招飲南園
作者：韓維
朝代：宋

翠木珍叢百畝間，我來雖晚及春殘。
未嗟流景飄蓬疾，猶喜餘芳對酒看。
斜照舒遲明埤堄，清陰迢遞覆欄干。
憑君莫剪高花盡，留插遊人醉後冠。
王微之龍圖挽辭二首·其一
作者：韓維
朝代：宋

用舍時焉爾，窮通命也歟。
石渠推舊德，王座閱新書。
雪飲連揮斝，春遊每並輿。
平生寢門淚，白首倍連茹。
王微之龍圖挽辭二首·其二
作者：韓維
朝代：宋

高情夙慕冥鴻舉，晚節終隨倦鳥回。
物外忘情常隠几，酒中得趣亦銜杯。
每因誤曲煩周顧，幾廢言詩每鼎來。
九十年齡隨化盡，所嗟不盡是君才。
王詹叔惠酥
作者：韓維
朝代：宋

興平産良酥，厥品爲第一。
歲時盛獻饋，霜梨副冰蜜。
東來連車軫，并走衛霍室。
盤筵得此物，主意自爲畢。
詹叔官西州，遺我資口食。
甘知馬酒薄，素覺鵝肪失。
我今農里人，藜藿度閒日。
多慚擲嘉味，徒用飽仁術。
厚意如何報，還持况賢質。
病起呈景仁
作者：韓維
朝代：宋

卧病經旬獨掩門，名園空想綠陰繁。
牡丹時節重來會，嘗記公非醉後言。
登上東門
作者：韓維
朝代：宋

朝發上東門，回首望帝宅。
宮城鎮大野，瀍洛去不息。
是時雨新霽，雲物有佳色。
嵩峰如迎人，百里見晴碧。
平川邈如畫，日照崖脚赤。
道傍公卿墳，鰲背負脩石。
蒼苔剝文字，十五尚可識。
賢愚不復辨，零落同一迹。
薄暮桑榆風，空悲懷古客。
登城樓呈子華
作者：韓維
朝代：宋

麥苗黄熟稻苗青，餉婦耘夫笑語聲。
樓上清風簾箔靜，田間白水鷺鷗輕。
展親會集從容樂，娛老謳吟放曠情。
羽孽漸消民食足，更無餘事計虧成。
登樓書事
作者：韓維
朝代：宋

病起思遐眺，茲樓寓一歡。
烟蕪連雨脚，秋稼入雲端。
驚鷺銜魚起，饑鴉啄果殘。
憑誰圖好景，畫手世無寬。
登湖光亭
作者：韓維
朝代：宋

雪盡塵消徑露沙，公家池館似山家。
翠痕滿地初生草，紅氣通林未放花。
匝岸平波清照雁，壓城危榭斗回鴉。
自慚白首猶圭組，此地年年賞物華。
發襄城寄曼叔
作者：韓維
朝代：宋

別離何從生，乃生歡愛間。
一登君子堂，笑語十日連。
薄暮躍馬去，飄忽如雲烟。
毋言歡戚殊，世事舉皆然。
百合花
作者：韓維
朝代：宋

真葩固自異，美艷照華館。
葉間鵝翅黄，蕊極銀絲滿。
并萼雖可佳，幽根獨無伴。
才思羨游蜂，低飛時款款。
百門義呈君俞輒成短章
作者：韓維
朝代：宋

一微塵上百門成，空裏花飛谷裏鳴。
海印元來君自有，聊將黄葉止啼聲。
皇后閣五首·其三
作者：韓維
朝代：宋

暖日暉暉動，清渠决决流。
六宮修歲事，拂拭採桑鈎。
皇后閣五首·其五
作者：韓維
朝代：宋

葭灰已逐陽和動，繡縷初隨日景加。
欲助君王修儉德，不將宮樣織新花。
皇后閣五首·其四
作者：韓維
朝代：宋

紫蘭紅蓼簇春盤，曉逐金壺下太官。
朝遍三宮歸已晚，日華明麗雪消殘。
皇后閤春帖子·其一
作者：韓維
朝代：宋

后德侔姬國，嬪風協舜家。
進賢陽爲長，修教月增華。
皇后閤春帖子·其二
作者：韓維
朝代：宋

春色平明到，微風弄綵幡。
稍回宮柳弱，更助壁椒溫。
皇帝閤春帖子·其一
作者：韓維
朝代：宋

晴日漸消宮瓦雪，和風微散御爐烟。
千官拜舞皇恩罷，綵勝金幡下九天。
皇帝閤春帖子·其三
作者：韓維
朝代：宋

醇醴浮金斝，柔蔬飣玉盤。
嘗新兼介壽，齊奉兩宮歡。
皇帝閤春帖子·其二
作者：韓維
朝代：宋

早鶑啼滑知寒薄，午馬休遲覺晝長。
四海歡康幾務暇，簫韶時奉萬年觴。
監中直舍種竹同沖卿鄰幾探韵賦得風字
作者：韓維
朝代：宋

職事惰不理，種竹養疏慵。
愛此炎暵辰，獨抱霜雪容。
清陰動脩架，秀色如本叢。
日落衆客散，蕭蕭庭戶風。
監宿同鄰幾賦
作者：韓維
朝代：宋

浮雲吐寒月，餘霰清夜氣。
蕭條廣文直，冷冽久不寐。
所欣同心友，談笑亦來塈。
高步南樓陰，清風散餘醉。
仰看星斗移，俯念歲時逝。
茲曹寡吏責，疏拙得所庇。
幸君數來臨，共作苦吟計。
監宿呈一二交游
作者：韓維
朝代：宋

牆根蟋蟀鳴不休，夜宿學省高梧秋。
昏燈釘壁照孤坐，悲風攪腸生百憂。
久從塵事非我意，直有爛醉爲身謀。
誰能擺落世俗累，願敝肥馬同輕裘。
監宿書懷寄崔九象之
作者：韓維
朝代：宋

偶隨世緣出，歲晏未得還。
譬如無心雲，會自歸故山。
所嗟平生友，日夕阻追攀。
想子獨宿夜，燈明深竹間。
省壁畫山水
作者：韓維
朝代：宋

淡水疏峰舉目間，獨憐平遠思多閑。
煩君莫使埃塵污，絕筆如今不易攀。
石蘚
作者：韓維
朝代：宋

託根一何潔，冉冉冒幽石。
不學蘿與薜，攀緣走巖壁。
雲埋曉愈滋，雨洗秋更碧。
移來色難改，足慰思山客。
神宗皇帝挽歌三首·其一
作者：韓維
朝代：宋

立政追王體，修文邁古風。
漢儀遵別廟，堂典備新宮。
却號追前美，更元記屢豐。
龍髯攀不得，號絕抱遺弓。
神宗皇帝挽歌三首·其三
作者：韓維
朝代：宋

奧並商宗學，雄趨漢武才。
難回九清駕，空湛萬年杯。
旂旐翻風遠，簫韶度阪來。
臣民仰遺像，血書有餘哀。
神宗皇帝挽歌三首·其二
作者：韓維
朝代：宋

庠序尊儒術，梯航走德輝。
玉龍何地駐，金雁不時飛。
聖治歸簾幄，歡謳奉衮衣。
未嗟軒御遠，猶仰百年威。
秋雨南堂即事
作者：韓維
朝代：宋

南堂秋雨清，竹樹變愁靜。
微寒病體蘇，燕坐塵事屏。
高林颯已落，鳴雁去方永。
何以消沉憂，予心在箕潁。
種柏寄蘇子美
作者：韓維
朝代：宋

人皆種花我種柏，爲此勁性寒不易。
三春雖憐少姿媚，歲暮方看靄顔色。
南堂之南可數到，列樹六本翠磔磔。
安得驛使向姑蘇，持以贈君比明德。
積雨成雪呈子華
作者：韓維
朝代：宋

寒威暗襲春和去，坐擁重裘僅自溫。
對景直須忘適適，隨機聊耳不言言。
興來一笑非緣酒，道本無憂豈在萱。
欲與何人論此意，竹風松雪滿西軒。
窊樽
作者：韓維
朝代：宋

閑坐閑行水際，自吟自嘯雲根。
過盡春風秋月，無人共醉窊樽。
立春觀杖牛
作者：韓維
朝代：宋

清霜凉初曙，高門肅無譁。
行樹迎初日，微風轉高牙。
茲辰亦何辰，見此氣候嘉。
有司謹春事，象牛告田家。
微和被廣陌，纓弁揚蕤葩。
伐鼓衆樂興，剡剡彩杖加。
盛儀適未已，觀者何紛拏。
因思古聖人，時儆在不差。
禮實久已廢，所重存其華。
吾非魯觀賓，胡爲亦咨嗟。
答仲章別後見寄
作者：韓維
朝代：宋

會合非素期，追懽得同好。
旅情忘鬰約，春事入吟嘯。
子行反崤鞏，我去旁嵩少。
悵望洛陽花，金樽不同倒。
答公懿以屢游薛園見詒
作者：韓維
朝代：宋

抱痾積閑縱，世味頗能淡。
惟于山水娛，自謂老不厭。
况茲伊洛間，久畜游賞念。
幽扉深隠竹，小約度平塹。
解鞍庇清陰，拂席見殘艷。
長溪自南流，小閣忽東瞰。
游人坐兀兀，鳴鳥來泛泛。
蟹潛石穴幽，魚泳柳根暗。
川童或群嬉，林女有孤覘。
醉觴豈留行，吟筆靡停占。
臨歡興何長，遵事迹猶暫。
伊予志巖壑，偶官祿石甔。
要須三徑足，歸迹便可斂。
買林接婆娑，鑿澗分瀲灧。
田廬常閉門，野艇時放纜。
聊書平生懷，特爲異時驗。
答勝之過學舍相訪
作者：韓維
朝代：宋

世事紛紛無已日，人生鼎鼎欲何如。
不嫌官冷時相過，幸有明窗滿架書。
答原甫試墨見貽
作者：韓維
朝代：宋

金壺道人丸法墨，持買都城人莫識。
君先得之寫大句，光與日彩相吞蝕。
句精墨妙氣怒豪，意欲斬鯨連巨鰲。
鯨鰲天地兩微物，何足辱吾鈎與刀。
丈夫卷舒固有道，願君少安無草草。
都城不獨墨好酒亦好，安得不飲自枯槁。
答呂晦叔見贈
作者：韓維
朝代：宋

人情紛言僞，吾道本一純。
苟爲趨嚮合，不待結約親。
曰今得夫子，所涉無異津。
邀我醉華館，正逢雪花春。
談笑不近俗，文史自娛賓。
明發枉嘉贈，辭氣玉醴醇。
三復同心言，雜佩非所珍。
答和叔城東尋春
作者：韓維
朝代：宋

尋春之何所，乃在城東隅。
東隅信佳處，名園間精廬。
時屬積雪霽，田壤墳以蘇。
雍容二三騎，并轡徐厥驅。
僕童怪且議，寒野安所娛。
不知陽和氣，泱漭于空虛。
仰視孤剎起，突兀疑神扶。
其下萬華屋，碧瓦魚鱗鋪。
南行歷亭館，近接棟與櫨。
陰草含碧色，陽條散紅腴。
周覽氣象嘉，高步形蹤舒。
提携上樽酒，饌不過魚蔬。
爲奉豈非薄，歡至自有餘。
却思九衢上，車馬何區區。
紅塵塞兩眼，勢利各有趨。
雖欲求暇逸，何能幸須臾。
君勿輕此樂，此樂未易圖。
答和叔見寄
作者：韓維
朝代：宋

清霜落堤水，知子戒歸舟。
蹭蹬蛟龍雨，翻飛鴻鵠秋。
文章真自樂，得喪豈吾憂。
南國江山好，裁詩寄少游。
答和鄰幾元夕聖俞及予過之
作者：韓維
朝代：宋

天衢十二大樹春，樓前結綵移嵩岷。
游人衮衮去不已，街頭雪泥踏作塵。
駘它館中好古士，紛華過眼輕浮雲。
早休僕御謝賓客，翛然乞酒邀比鄰。
杯盤如星下燭案，果以橘柚菹紫蘋。
微吟疏笑見真野，昔之靖節今冠巾。
門前少年將姣婦，電落馬足風兩輪。
長髯健兒走先後，意氣欲無夜與晨。
瞥然奔過不留迹，肯信亦有端坐人。
若無吾曹同嗜好，枯槁到死誰嗟嚬。
答唐州鄭郎
作者：韓維
朝代：宋

先帝宮藩昔曳裾，便將狂直許傾舒。
制分內外常更掌，省列東西亦預除。
敢以功名爲己任，自知謀議與時疏。
歸來粗足生生計，幸免鄉鄰厭乞諸。
答外孫楊承務
作者：韓維
朝代：宋

享厚功微每愧顔，辭榮聊企漢疏賢。
居民未睹黄公化，過客空疑絳老年。
適用每慚龜手伎，全生真頼馬蹄篇。
從今風月知無負，鴨子陂中有釣船。
答寄廣信六弟
作者：韓維
朝代：宋

才見高帆落歸艑，又携輕劍逐戎麾。
步兵厨裏仍多酒，王粲軍中不廢詩。
絕塞風烟通夕靜，近關榆柳識春遲。
花時不得同嬉賞，腸斷東風把一卮。
答崔象之見謝之作
作者：韓維
朝代：宋

陰風吹沙走長衢，方駕往過君之廬。
主人好事樂閒尚，揖我謂我非俗儒。
欣然開館掃塵榻，語論清簡發不虛。
投冠釋带聊自放，安用俗禮空囚拘。
分朋四座鬥巧奕，聊以勝負爲歡娛。
呼兒稍稍出珍玩，癭器礧砢承枯株。
持竿拂壁似有重，最後乃挂雙海圖。
云昔武皇恃威壯，驅石塞海怪可吁。
鞭笞鬼神各就事，簸弄旗幟翻以舒。
魚龍驚逃波浪惡，左右出沒揚牙鬚。
但憐物類頗幽怪，畫手安辨曹與吳。
北軒却下步小徑，竹深桂靜何縈紆。
我來方冬氣凜冽，已愛翠色侵衣裾。
即看春風撼芽甲，定見紅紫相欹扶。
乘閒取醉更何適，主人勿遽嫌喧呼。
答師厚和叔喜病起相招
作者：韓維
朝代：宋

韓孟天下好，祝身猶駏蛩。
今吾二三友，幸而得相逢。
如何病在枕，垂見月律窮。
前日始能杖，氣力微春螽。
出門候車馬，庶幾子予從。
忽得連紙詩，爛然亂昏瞳。
今我謝百事，無著如飛蓬。
惟知爛漫飲，舍是非所通。
願君勤貯酒，相期雪翻空。
答師厚夜歸客舍見詒
作者：韓維
朝代：宋

幽居直欲學忘言，忍對賢豪遂默然。
談到精微夜寥闃，秋風時下竹窗前。
答張念七得科見寄
作者：韓維
朝代：宋

少年初見一經橫，籍籍文場藹俊名。
抗志直思追二祖，得官今乃後諸生。
賜袍便欲欺芳草，賀酒猶能及落英。
我亦林泉有歸興，待君吟嘯樂昇平。
答張念五
作者：韓維
朝代：宋

浮雲名宦祗勞人，解組歸來徑杜門。
繼世命官聯六傅，傳家與子及諸孫。
聖賢相對書千帙，閭里交歡酒一樽。
荷芰滿湖秋氣早，待君方駕踐誠言。
答張念五見寄
作者：韓維
朝代：宋

林泉蕭灑逸平生，不識人間寵辱驚。
美質自全荆璞貴，嘉名長共洛波清。
身雖貧約非原病，詩爲窮愁似孟精。
命駕高蹤久無繼，一時風義獨歸程。
答微之
作者：韓維
朝代：宋

南圃携樽數，西陂縱棹同。
除書褒晚歲，歸馭觴西風。
節物蕭條後，交游寂寞中。
何時還一笑，池上舞驚鴻。
答方祐甫感懷見示之作
作者：韓維
朝代：宋

壯士何憔悴，寒郊獨掩扉。
有親垂素髪，爲客化緇衣。
風雪燈生暈，塵埃劍失威。
多慚佳句贈，無力助騫飛。
答曼叔客居見詒兼簡里中諸君
作者：韓維
朝代：宋

少乏經世才，引分甘自置。
不意田野姿，尚爲軒冕寄。
三年太學館，飽食無所議。
京都多賢豪，出入許陪厠。
時從騎省吟，或就步兵醉。
低回衆人內，自謂處身智。
耽耽秘書府，實待才俊地。
乃昏落其間，衆口沸嘲詈。
茫如觸駭機，狂顧不知避。
忽逢故人來，一道平生志。
歸心西南飛，勁疾霜後鷙。
遠慚龍陽隠，近愧葆光吏。
詩以謝諸君，顛冥非吾事。
答曼叔惠小松之什
作者：韓維
朝代：宋

蒼蒼首山顛，偃蹇老松亞。
清露落其實，翠鬣幽石罅。
故人知我好，移種及茅舍。
誰謂爾幹微，千尺自拱把。
生雖春草齊，氣與凡木謝。
欲知瀟灑力，來對風月夜。
答曼叔見寄
作者：韓維
朝代：宋

人生風波間，觸事喜乖隔。
前君還里中，王事有程格。
歡言不一再，歸馬已在軛。
相期高陽秋，叢菊手共摘。
惟時家多虞，伯氏遭遠謫。
蒼黄走國門，下馬拜顔色。
孤舟千日宿，離思日侵迫。
還家問生事，未免煩計畫。
自念非世器，身以閑爲職。
不能高奮飛，有類籠中翮。
清霜落衆木，諸嶺應更碧。
行當脫身去，爛醉松下石。
答曼叔見寄
作者：韓維
朝代：宋

日君同里閭，杖履數相過。
靡爲不吾咨，有唱必君和。
春風南陌遊，炎月北窗卧。
貪從德義樂，不覺歲月破。
而君宦遊者，動足落羈鎖。
襄城雖近邑，去局有重坐。
子來誠獨難，我往義當果。
時天雨方霽，綠樹垂{禾袲}{禾袲}。
策馬望城郭，青山映烟火。
解衣塵慮清，垂箔月華墮。
憐君九品賤，志尚勇不挫。
乃云曹事簡，經史日自課。
出詩且百篇，語法就平妥。
相別不滿歲，美譽亦已播。
顧慚糠秕姿，幾不見揚簸。
投章匪云報，亦用警庸懦。
答曼叔見謝潁橋相過之什
作者：韓維
朝代：宋

潁川今古賢豪多，後生繼者爲誰何。
吾交曼叔少挺出，力自樹立非由它。
潛心直欲到聖處，論議不避况與軻。
讀書下筆知所趣，崇樹蘭茝遺蒿莪。
軒昂頭角事高大，肯與世俗同其波。
一從得官坐山縣，有如鷙鳥著網羅。
朝符暮檄困奔走，尚畏官長來誅訶。
時時矯首塵埃下，窺睹風月偷吟哦。
我憐軼才就羈絆，歲一往視無蹉跎。
扁舟遠放汝水岸，濁酒暮醉高陽阿。
前時捧牒來潁上，謹視斂糴譏奸訛。
官曹寂寞古寺冷，况復朔雪飛傞傞。
馳書里中二三友，固要以義當予過。
星言整駕夕已至，霜橋晚渡冰峨峨。
燃薪暖我頻飲我，斟酌脯醤調鹽鹺。
傾壺舉觴紛左右，客飽而笑君顔酡。
危然正論中法義，豆籩羅列陳象犧。
嘲俳乘醉忽以發，駛如鑿水放九河。
哀弦孤引四坐寂，繼以簫笛相諧和。
先生久與人迹絕，心如止水形枯柯。
忽警此樂非外奬，不覺撫手促而歌。
歸銜絡馬屢見奪，欲去未忍還婆娑。
空堂想見別後意，一燈夜守陳編哦。
興來落紙成大句，勢欲李杜相凌摩。
緘題見寄邀以和，大江洶涌難爲沱。
短篇澀訥非所報，爲我揮筆芟煩苛。
答李先生
作者：韓維
朝代：宋

衆人張眼，我視明明。
衆人開口，我笑泠泠。
百姓不我知，我與同醉醒。
惟有北庵李家老，足智解語通人情。
恐物盜我本真處，勸我閉口藏眼睛。
翁意我甚愧，我語翁亦聽。
萬物不是賊，我家門畜停。
我勸李老莫憂驚，詐稱强盜國有刑，太守行令當不輕。
答李正議見貽
作者：韓維
朝代：宋

如公舉世幾何人，八十年齡自在身。
處俗不繞諸有相，持心肯受一微塵。
逢僧便出衣中寶，待士多陳席上珍。
火宅未須生厭苦，不離當處豈非神。
答杜孝錫觀鄉老堂
作者：韓維
朝代：宋

華髪蒼然亮直身，誰將綵筆欲傳神。
論功顧我常流汗，好事煩君爲拂塵。
漢閣寂寥班氏贊，伊川瀟灑白公真。
懷賢却坐酬嘉句，空覺中郎善愧人。
答梁大夫斷求息緣以躋高蹠兼簡清臣大夫
作者：韓維
朝代：宋

人生會有本，本得求自忘。
緣來與之俱，源壯流亦長。
趨高顧爲下，在得良已亡。
金仙不吾欺，莊生助之揚。
嗟我聞道淺，妄言豈非狂。
緬懷終南山，紫翠峨宮牆。
二賢謝塵滓，接翼參雲翔。
相望孰云遠，共此愛日光。
答楊之美春日書懷依韵
作者：韓維
朝代：宋

久宦憐官薄，端居惜歲芳。
世情徒枳棘，吾操自松篁。
鐵擿敷經暇，檀槽度曲長。
浮沈歸濁酒，感激見新章。
守道言何固，安時志不忘。
慚無推挽者，祝子壽而康。
答楊方叔感懷
作者：韓維
朝代：宋

吾聞古志人，往往感時節。
所悲非賤貧，要在奮功烈。
子今才且少，方以藝自拔。
譬如適萬里，所利輪與轄。
翻然反虛無，乃與所事別。
願持君子嘆，勉蹈古人轍。
答楊辛二君重陽對雨見寄
作者：韓維
朝代：宋

秋風吹雨入荒城，城下籬邊菊艷明。
佳節相從平日事，新詩遥寄故人情。
浮沉薄宦非吾願，俯仰流年只自驚。
早晚郊扉收退迹，南阡北陌重逢迎。
答次道馬上見示
作者：韓維
朝代：宋

醉插花枝薄暮歸，不知風雨過長堤。
夫君信是高陽客，還有新詩馬上題。
答歐陽通直以予年八十見寄
作者：韓維
朝代：宋

人生七十古云稀，况復行年又十期。
奕世未嘗欺暗室，全身又喜遇明時。
消磨舊業憑黄卷，斷送餘光近玉卮。
佳句祝延誠厚意，不忘交戒是吾師。
答江鄰幾
作者：韓維
朝代：宋

君雖宦游者，閒適意有餘。
平居對樽酒，口誦離騷書。
援琴寫其聲，世事皆蔑如。
不知萬乘相，可易此樂無。
諸詩來不竭，若有神物輸。
予病廢學久，腹中日空虛。
苦遭大敵壓，便甘等縲俘。
清風濯我圃，竹樹相傾扶。
益之以佳雨，清凉如可斟。
聊休據梧瞑，且復带經鋤。
鳴鶑久不去，乳鵲時驚呼。
即此良自逸，安知城郭居。
此與君不淺，相望重躊躇。
答王詹叔見寄
作者：韓維
朝代：宋

詹叔好古者，卓立自既冠。
有如騏驥兒，一縱不可絆。
近聞治周易，顛倒爻象彖。
此書號精微，義與天地貫。
吾知子之道，不止今所嘆。
新詩溢巾幅，見寄警庸懦。
噴薄百丈泉，峭絕萬仞岸。
感激氣爲振，把誦手屢盥。
陰風吹寒城，歲暮雲物換。
丈夫及壯時，功名當照爛。
無爲但默默，飽食大軀幹。
爲報乏瓊玖，君其取章斷。
答聖俞設膾示客
作者：韓維
朝代：宋

梅侯三年江上居，盤羞慣飽鮆與鱸。
客居京城厭粗糲，買魚斫膾邀朋徒。
孰親刀匕擅精巧，閨中麗人家本吳。
縷裁長絲葉剪藿，飣餖自與尋常殊。
霜橙搗齏飯香稻，一飽豈顧家有無。
我雖目病興不淺，坐想落紙霏紅腴。
雕盤雋味儻可再，贈子玉酒隨長魚。
答臨淄公見招
作者：韓維
朝代：宋

帝思元老付關西，公受兵符與命圭。
應識疲羸須鎮撫，便期愚散豫招携。
漢家宮殿看龍首，秦地山川入馬蹄。
自愧不才多病者，空哦嘉句滯幽棲。
答范景仁嘆花花在相國寺近舞場
作者：韓維
朝代：宋

佛宮金碧開朝霞，遊人雜遝來正譁。
危弦促管競繁咽，羅袖對舞春風斜。
子時投閒一往步，正見綠樹團丹花。
舉頭驚看不忍去，却視姝子猶泥沙。
稍開欲謝各自好，似爲悅己爲容華。
歸來想像入秀句，刻綴玉佩鏘珩牙。
尚嫌獨賞不盡意，邀我共賦雄其誇。
欲將奇警謝妍麗，力竭未有錙銖加。
急須取酒趁殘艷，猶勝落盡乾咨嗟。
答蘇子美見寄
作者：韓維
朝代：宋

暮春遊京洛，適與夫子遘。
衣焦未及展，挈酒且相就。
佳林延凉飈，廣厦蔭清晝。
浩然塵慮醒，坐看天骨秀。
殷勤述平昔，感歎道艱疚。
談辭足端倪，懷抱去蒙覆。
志願始云獲，睽携遽然又。
君舟既南馳，我馬亦東走。
還譙寡儔侶，孤學日以陋。
高風邈難親，離抱曷其救。
得君別後詩，滿紙字騰驟。
汪洋莫知極，精密不可耨。
峻嚴山岳停，奔放江海漏。
伏讀晝夜并，文義僅通透。
有如享太牢，繼以金石侑。
惟君抱雄才，文字乃兼副。
要當被金甲，獨立諸將右。
指揮神武師，爲國縛狂寇。
獻俘天子廷，功以鐘鼎鏤。
勉哉俊其時，此論講已舊。
答象之謝惠黄精之作
作者：韓維
朝代：宋

仙經著靈藥，茲品上不刊。
服之歲月久，衰羸反童顔。
巖居有幽子，乘時劚蒼山。
溪泉濯之潔，秋陽暴而乾。
九蒸達晨夜，候火不敢安。
持之落城市，誰復著眼看。
富貴異所嗜，口腹窮甘酸。
貧賤固不暇，錐刀乃其干。
坐使至靈物，委棄同草菅。
惟君沖曠士，敦然守高閒。
食之易爲力，天和中自完。
故以此爲饋，其容幾一簞。
報我三百言，浩浩馳波瀾。
何以喻珍重，如獲不死丹。
方當煩燠時，把玩毛骨寒。
他年靈氣成，與子驂雙鸞。
答貢甫酌騏驥池上見詒
作者：韓維
朝代：宋

金行戰陽暑未北，炎鬰填胸汗流液。
空堂大祖不可度，欲取清風自湔滌。
耽耽華廄列官守，對起二亭嚴案席。
天渠分水濯龍驥，下注方池氣清激。
叢篁冠島鷺飛映，凉樹摇波蟬不息。
脫然冠带一去體，始信天時有人力。
况吾所與二三友，日坐清閑哦簡策。
篇章爛若揚組繡，歌頌鏗如出金石。
嘉賓亦有邂逅至，間以謳歌侑棋奕。
我時聊設薄主人，杯案隨時具肴核。
鱉小惟憂堵父怒，樽空屢動崔侯色。
歡來始覺非外假，鐘鼎瓢簞各其適。
念昔與君伯仲遊，江翁梅老常接迹。
得酒有時竟狂醉，賦詩往往連日夕。
幾年契闊遠朋好，今日蕭條無吏役。
青衫不踏廣文戶，白羽罷走將軍檄。
即看秋風破炎毒，高興倏然動肝鬲。
諸君無事能我從，當使風流似平昔。
答賀中道燈夕見詒
作者：韓維
朝代：宋

春風揭屋沙激窗，兀然孤坐如植杠。
酒昏兩眸澀不視，案上書策徒摐摐。
獨待高篇恣哦咏，頓覺精銳還軀腔。
前時官家不禁夜，九衢艷艷燒明釭。
綵山插天衆樂振，游人肩摩車轂撞。
君於此時守經籍，直欲行業純不尨。
想初嘉句落紙際，筆下衮衮來長江。
我今散懶世味薄，惟於靜者心爲降。
江翁蕭閑梅老淡，文字酬酢交矛鏦。
恨無奇麗與鬥角，日策疲馬參其雙。
能來相從不憚數，與子賦詩傾酒缸。
答趙縣丞
作者：韓維
朝代：宋

止足常佳漢二臣，早思幽退謝朝紳。
奉藩終乏三年最，學道才知一日真。
目病懶將書卷展，心閑得近酒杯頻。
朝吟夕嘯無厭斁，正頼賢賓與德鄰。
答辛子莊惠梅花之什
作者：韓維
朝代：宋

東風雪飛度清淮，淮邊野梅撩亂開。
想君此時駐征騎，題詩折花思悠哉。
緘封千里到此地，桃杏芳意都未回。
嶺頭奇艷忽照眼，不待驛使傳枝來。
清香滿把愧佳贈，欲賦豈敢空銜杯。
筵上遇雪贈人
作者：韓維
朝代：宋

前賢遇雪方乘興，何况雪飛歡興時。
自古難并惟美景，人生不飲是癡兒。
顛狂故態無先舞，淡薄幽懷子獨詩。
安得瓊花更飄灑，常令此物及蚩蚩。
紅薇花
作者：韓維
朝代：宋

杏梅成實夏陰濃，波面繁花刺眼紅。
莫爲春歸減歡興，共將弦管樂薰風。
紅雀集汜水羅者得之云來自新羅與聖俞皆賦
作者：韓維
朝代：宋

有翩者微禽，爾類何穰穰。
飽飛檐棟間，千百齊下上。
幾人習汝見，於命保無枉。
爾胡丹其質，投翅落異壤。
殊尤衆所駭，安得免羅網。
蒼茫海外國，長抱萬里想。
累日不到中園晚步閑咏
作者：韓維
朝代：宋

南陌西陂趁物華，歸來扶杖重咨嗟。
綠羅淺淡新開葉，紅玉玲瓏半謝花。
泉溜拍池初跳鯉，柳枝含雨不勝鴉。
啼禽亦有傷春恨，百種鳴聲到落霞。
累日不到西園瑞香忽已爛熳
作者：韓維
朝代：宋

錦官翻樣出新機，淺綠深紅各自宜。
不是東風送香氣，幽花落盡有誰知。
紹隆池上對月
作者：韓維
朝代：宋

野月來何處，東池柳影深。
微生水風力，稍散暝雲陰。
冷極螢沈草，明多鵲動林。
欲知清絕興，不寐有孤吟。
紹隆院池上五首·其一
作者：韓維
朝代：宋

細雨疏烟冒廣池，危亭晨坐冷侵衣。
秋風不作羈人便，波面蕭蕭柳葉飛。
紹隆院池上五首·其三
作者：韓維
朝代：宋

露蓼風蒲匝四阿，欠盤無數覆清波。
丁寧舟子徐移棹，枉碎池中綠錦窠。
紹隆院池上五首·其二
作者：韓維
朝代：宋

蜻蜓漆墨蝶金黄，上下波間有底忙。
不及柳陰雙白鷺，終朝伴我立溪傍。
紹隆院池上五首·其五
作者：韓維
朝代：宋

日日池頭望綠波，秋聲蕭瑟欲翻荷。
已驚寒露朝來重，零落紅蕖水面多。
紹隆院池上五首·其四
作者：韓維
朝代：宋

池邊衰草化秋根，螢火多于五月蚊。
看久驚風忽飄散，樹頭金燼落紛紛。
置酒湖光亭示幕中諸君
作者：韓維
朝代：宋

東風不能和，朔雪屢成晦。
置酒高亭上，豁與清景對。
霏微遠林表，蕭散平湖內。
稍急征雁群，偏凌舞姝態。
爲藩昧仁術，撫事增永慨。
閭閻半無褐，畎畝方興耒。
幸祈陰沴消，庶卒豐年賚。